Lelaki Inilah Punca Pencemaran Teruk Abad ke-20 : Thomas Midgley Jr.

Keracunan plumbum telah diketahui selama ribuan tahun sebagai penyebab pelbagai penyakit. Pada tahun 370 SM, Hippocrates, seorang doktor Yunani antara terawal dalam catatan sejarah yang menemui punca keracunan plumbum pada seorang pekerja logam.

Beberapa abad kemudian, seorang doktor Yunani lain pula menyedari bahawa pendedahan kepada plumbum boleh menyebabkan kelumpuhan dan kecelaruan selain masalah usus dan pembengkakan.

Jurutera Rom, Vitruvius, menyatakan bahawa asap plumbum "merosakkan darah dan memberikan keburukan pada badan". Orang Rom menggunakan peralatan dapur yang diperbuat daripada plumbum dan merebus wain menggunakan periuk plumbum agar masakan dan wain mereka lebih manis.

Golongan kelas atasan Rom secara puratanya mengambil antara 35 hingga 250 miligram plumbum setiap hari.

Pada abad ke-18 pula, Benjamin Franklin memberi amaran tentang bahaya terdedah kepada plumbum. Dia mendapati pelbagai masalah kesihatan berlaku ke atas pekerja di sebuah kilang pencetakan di London pada 1724.

Satu abad kemudian, Charles Dickens juga menulis tentang keracunan plumbum dalam The Uncommercial Traveler yang diterbitkan pada 1860.

Walaupun beribu-ribu tahun amaran diberikan tentang bahaya plumbum, manusia masih lagi mendahulukan keuntungan berbanding kesihatan orang ramai.

Pada permulaan awal industri kenderaan, kereta yang dibangunkan sering mengalami masalah teknikal. Salah satunya dikenali sebagai "ketukan enjin" atau "engine knocking" di mana bahan bakar menyala terlalu cepat dan di luar kawasan pembakaran enjin.

Pada tahun 1916, presiden Dayton Electric Light Co. (DELCO) iaitu Charles Kettering telah meminta penyelidik bernama Thomas Midgley Jr. untuk menyelesaikan masalah engine knocking pada penjana elektrik syarikat itu yang digunakan di kawasan luar bandar untuk membekalkan kuasa kepada lampu elektrik.

Beberapa tahun kemudian, General Motor (GM) membeli DELCO. Kettering dan Midgley tetap meneruskan usaha mereka untuk GM dan mereka hampir menemui kejayaan.

Pada 3 Disember 1921, para penyelidik di makmal GM di Dayton, Ohio telah menemui kejayaan. Dua hingga empat gram bahan yang dikenali sebagai plumbum tetraetil (TEL) dicampurkan ke dalam satu galon (3.78 liter) petrol bagi menyelesaikan masalah engine knocking.

Dalam hanya dua tahun, rakyat Amerika telah mengepan berjuta-juta galon bahan bakar yang mengandungi plumbum ke dalam tangki kereta mereka. Kebanyakan daripada mereka tidak mengetahui sejarah keburukan dan bahaya plumbum.

Pada Disember 1922, Thomas Midgley Jr. dianugerahkan Pingat William H. Nichols dari Persatuan Kimia Amerika kerana kejayaannya. Namun, penghargaan ini perlu dibayar dengan harga yang tinggi apabila inovasinya itu turut mengorbankan kesihatan dirinya dan banyak rakan penyelidik yang lain.

Pada September 1923, seorang pekerja berusia 37 tahun, Frank Durr, menjadi mangsa pertama yang meninggal dunia akibat keracunan plumbum tetraetil (TEL). Sebulan kemudian, seorang lagi lelaki bernama Sim Jones menjadi mangsa.

Antara September 1923 hingga musim luruh 1924, dilaporkan seramai tujuh pekerja kilang GM di Dayton dan kilang DuPont (syarikat kimia) di New Jersey meninggal dunia.

Namun, masyarakat hanya mengetahui mengenai hal ini pada 27 Oktober 1924 apabila media mula melaporkan  tentang pekerja kilang yang menjadi "gila" akibat menghasilkan minyak berplumbum.

Dua minggu kemudian, Time Magazine mendedahkan sebanyak 35 pekerja di kilang Standard Oil di New Jersey mengalami penyakit "misteri".

Pada 30 Oktober 1924, Midgley mengadakan sidang media dan melakukan beberapa "kerja gila". Dia menuangkan plumbum tetraetil (TEL) ke atas tangannya dan menghidu botol yang mengandungi bahan itu selama 60 saat.

Midgley mendakwa dia boleh melakukan perkara itu setiap hari tanpa mengalami sebarang masalah. Dia juga menegaskan bahawa semua kematian dan kecederaan pekerja bukanlah keracunan plumbum tetapi disebabkan "sikap pekerja yang lalai dan gagal mematuhi arahan".

Midgley akhirnya dihentikan perkhidmatannya sebagai Timbalan Pengarah GMCC (General Motors Chemical Corp) pada awal tahun 1925.

Namun, Midgley tidak hanya berhenti di situ sahaja. Beberapa tahun kemudian, dia mendapat idea bagaimana dia boleh menyelesaikan masalah pendingin pada peti sejuk dan penyaman udara.

Pada waktu itu, bahan yang digunakan pada pendingin adalah beracun, mudah terbakar dan meletup. Midgley mendapat idea bagaimana untuk menangani masalah itu berdasarkan pengalaman dan "kepandaiannya".

Dia memperkenalkan bahan dichlorodifluoromethane (diklorodifluorometana) sebagai penyelesaian itu. Bahan ini lebih dikenali sebagai Freon iaitu chlorofluorocarbon (CFC) atau klorofluorokarbon yang pertama.

Freon merupakan gas yang tidak tidak mempunyai rasa dan bau. Apabila disedut dengan dalam, ia dapat menyekat oksigen penting untuk masuk ke sel dan paru-paru anda.

Pada mesyuarat tahunan Persatuan Kimia Amerika pada 1930, Midgley sekali lagi melakukan "kerja gila" untuk membuktikan bahawa ciptaannya selamat. Dia telah menyedut gas CFC dalam jumlah yang banyak, kemudian meniup lilin sehingga terpadam.

Dia cuba meyakinkan bahawa ciptaannya itu tidak bertoksik atau mudah terbakar. Walaupun melakukan demonstrasi "gila", Midgley tetap dianugerahkan Pingat Priestley pada 1941 dan dilantik sebagai presiden Persatuan Kimia Amerika.

Namun, ketika bahaya minyak berplumbum kelihatan semakin jelas, begitu jugalah dengan kesan gas CFC.

Walaupun bahaya bahan plumbum mula diketahui umum, penggunaan minyak berplumbum terus digunakan di Amerika sehingga 1986 dan di Eropah sehingga tahun 2000. CFC pula telah diharamkan mengikut Protokol Montreal yang diluluskan pada 1987.

Lelaki di sebalik kedua-dua bahan ini, Thomas Midgley Jr., mungkin merupakan pencipta paling berbahaya serta individu yang menjadi punca pencemaran terburuk terhadap manusia dan dunia.

Malah, kesedaran tentang bahaya bahan ini di kalangan masyarakat dan industri juga dilihat sangat lambat. Mungkin atas pelbagai alasan dan sebab.

Midgley pula akhirnya menerima padah atas kepintarannya sendiri. Pada penghujung kehidupannya, dia menjadi lumpuh akibat Polio. Dia telah mencipta tali pengangkat (abah-abah) untuk membantunya bergerak dari tempat tidur ke kerusi roda.

Walaupun ideanya itu nampak selamat dan berguna tetapi malang tidak berbau. Tali pengangkat itu akhirnya secara tidak sengaja membelit lehernya sehingga mati.

Ironinya, begitu juga dengan minyak berplumbum dan CFC. Bahan itu dicipta sebagai alat memperbaiki kehidupan tetapi sebaliknya yang berlaku.


5 Negara Yang Tiada Bahasa Rasmi

Kewujudan sebagai bahasa dalam sesebuah masyarakat memerlukan sesebuah negara atau kerajaan mengisytiharkan satu atau lebih jenis bahasa, sebagai bahasa kebangsaan yang menjadi kegunaan penduduk setempat dan bahasa rasmi untuk urusan formal.

Negara kita menjadikan bahasa Melayu sebagai bahasa kebangsaan dan rasmi, turut mengiktiraf penggunaan bahasa Inggeris dalam kegunaan bersifat antarabangsa serta menerima bahasa-bahasa kaum minoriti sebagai alat tutur harian.

Disebabkan pelbagai faktor seperti sejarah serta pecahan, ada negara memilih untuk tidak menamakan sebarang pilihan tertentu sebagai bahasa rasmi mereka. Berikut adalah lima negara itu.

Negara kecil di Eropah ini sangat unik ekoran kedudukan geografinya yang terletak sebagai titik pertemuan tiga negara iaitu Belgium, Perancis dan Jerman.

Disebabkan itu, majoriti masyarakat Luxembourg sendiri mengamalkan penggunaan lebih dari satu bahasa dalam aspek urusan rasmi, media dan media cetak ekoran 'pertembungan' tiga bahasa itu.

Secara teknikal, bahasa pertuturan harian orang Luxembourg adalah bahasa yang dikenali sebagai bahasa Luxembourgish. Namun dari segi kajian linguistik, bahasa ini tidak diiktiraf sebagai satu cabang bahasa berbeza disebabkan oleh persamaan yang terlalu besar dengan bahasa Jerman.

Bahasa Perancis menjadi bahasa pilihan di agensi dan jabatan kerajaan. Pengamal media di Luxembourg pula lebih gemar menggunakan bahasa Jerman. Sementara sekolah di negara ini dijalankan menggunakan ketiga-tiga bahasa.

Mexico merupakan antara bekas jajahan Sepanyol, yang meninggalkan impak sangat besar pada masyarakat mereka yang terbentuk daripada bermacam jenis etnik. Etnik ini pula setiap satunya mempunyai bahasa mereka sendiri.

Walaupun penggunaan bahasa bekas penjajah iaitu bahasa Sepanyol menguasai kemampuan vokabulari lebih 90% penduduk Mexico, bahasa itu turut sama dilihat sebagai ancaman kepada lebih 62 jenis bahasa peribumi mengakibatkan ketiadaan bahasa rasmi diisytihar - sebagai simbol penghormatan kepada tradisi asal.

Apa yang unik mengenai Mexico, walaupun bahasa Sepanyol bukan merupakan bahasa asal mereka, Mexico mempunyai bilangan penutur bahasa tersebut paling ramai di dunia jauh melebihi negara Sepanyol sendiri. Begitulah hebatnya impak penjajahan kepada sesebuah masyarakat.

Sama seperti Mexico, kehadiran pendatang luar yang akhirnya menguasai sesebuah kawasan menyebabkan timbul konflik dari aspek bahasa, di kalangan pendatang dan masyarakat peribumi.

Dari segi perlembagaan, bahasa Inggeris bukanlah bahasa rasmi Australia sebaliknya diterima untuk digunapakai bagi semua urusan dalam negara. Perkembangan bahasa Inggeris di kalangan penutur di sini menyebabkan wujud cabang keluarga bahasa yang dilabelkan sebagai 'Inggeris Australia'.

'Inggeris Australia' berbeza dengan bahasa Inggeris standard lain dari segi sebutan, ejaan, fonetik hasil percampuran istilah dan dialek penduduk asal dengan kumpulan kolonis.

73% penduduk Australia menggunakan Inggeris Australia, 12% kekal menggunakan bahasa etnik peribumi sementara selebihnya gabungan Mandarin, Arab, Kantonis, Vietnam, Itali dan beberapa bahasa lain.

Sedar tak anda Amerika Syarikat tidak mempunyai sebarang bahasa rasmi dalam perlembagaan negara mereka? Walaupun majoriti penduduk di sana melebihi 70% menggunakan bahasa Inggeris sebagai bahasa rasmi mereka, bahasa Inggeris bukanlah bahasa rasmi negara itu.

Kisah kenapa situasi ini kekal sehingga sekarang adalah disebabkan oleh pengaruh tokoh-tokoh zaman tersebut yang merasakan tiada keperluan untuk mereka menamakan satu bahasa sebagai bahasa rasmi, disebabkan oleh pengaruh bahasa-bahasa lain seperti Jerman di kalangan masyarakat mereka zaman tersebut.

Pembentukan Amerika Syarikat berlaku tanpa pengisytiharan bahasa rasmi, namun negeri-negeri di dalamnya boleh menamakan bahasa rasmi mereka sendiri bermula pada tahun 1981, selepas gerakan mendesak bahasa Inggeris perlu diletak sebagai bahasa rasmi dimulakan kumpulan aktivis.

Sementara majoriti negara dunia menamakan bahasa Inggeris United Kingdom sebagai bahasa rasmi, realitinya United Kingdom sendiri tidak menamakan bahasa mereka dalam perundangan mereka.

Dari segi etimologinya, 'English' merujuk kepada bahasa rasmi orang Inggeris/England namun disebabkan oleh perubahan jajahan takluk England yang turut sama (pernah) merangkumi Wales, Scotland, Ireland dan beberapa buah jajahan lain - setiap negara/tempat itu mempunyai kaedah berkomunikasi mereka sendiri.

Oleh sebab itu tiada perletakan bahasa rasmi untuk United Kingdom walaupun kini bahasa Inggeris digunapakai lebih 98% penduduk mereka, dengan kumpulan selebihnya menggunakan bahasa Scotland, Wales dan beberapa bahasa lain yang semakin kurang diamal pertuturannya.


Keluarga Unik yang Dilahirkan Dengan 12 Jari Tangan dan Kaki

Bagi ibu dan bapa yang menantikan kelahiran cahaya mata baru, mereka mengharapkan agar bayi yang bakal dilahirkan itu sempurna sifatnya.

Mereka mungkin akan terkejut dan cuba bertabah jika diberitahu doktor bahawa bayi yang dilahirkan itu tidak cukup sifatnya atau mengalami kecacatan.

Namun, tidak bagi keluarga Da Silva dari Brazil. Mereka amat berbangga apabila 14 daripada 23 orang ahli keluarga mereka dilahirkan dengan 12 jari tangan dan kaki. Malah, mereka menanti-nantikan kelahiran ahli keluarga baru yang mempunyai "keistimewaan" ini.

Tambahan terbaru kepada keluarga Da Silva yang memiliki keistimewaan ini adalah Vinicius. Mereka berharap apabila Vinicius meningkat dewasa, dia dapat menggunakan jarinya itu dengan baik seperti abang dan sepupunya yang lain.

Sepupunya, Joao Assis, merupakan seorang penjaga gol manakala Maria Morena pula, menggunakan bilangan jarinya yang lebih itu untuk bermain piano.

Menurut bapa Vinicius, Alessandro Da Silva, ini adalah kelebihan keluarganya yang membuatkan mereka berbeza berbanding keluarga lain.

Alessandro juga memiliki enam jari di setiap tangan dan kaki sementara Isterinya, Katia, memiliki lima jari seperti kebanyakan orang lain. Ini bermaksud, pasangan itu mempunyai kemungkinan 50 peratus untuk memiliki anak yang dilahirkan dengan 12 jari.

Anak pertama mereka, Guilherme Da Silva, juga mengikuti sifat bapanya apabila dilahirkan dengan 12 jari tangan dan kaki.

Menurut Katia, doktor memberitahunya bahawa Vinicius adalah seorang bayi lelaki pada minggu ke-13 kehamilan. Sejak itu, pasangan itu memang mengharapkan agar bayi itu dilahirkan dengan 12 jari.

Sejak Vinicius dilahirkan dengan 12 jari seperti yang diharapkan, Alessandro sering memerhatikan jika jari bayinya itu berfungsi dengan baik.

Apabila Vinicius sudah mula menggenggam barang, Alessandro gembira kerana jari anaknya yang baru lahir itu berfungsi dengan normal.

Sindrom genetik yang menyebabkan orang dilahirkan dengan bilangan jari tangan dan kaki tambahan ini dikenali sebagai polydactyly (polidaktili).

Sindrom ini dikesan berlaku 1 dalam 3,000 kelahiran. Mutasi ini juga dikenalpasti lebih kerap berlaku di beberapa tempat di dunia berbanding tempat lain.

Namun, kebanyakan orang yang dilahirkan dengan bilangan jari tangan dan kaki tambahan ini tidak dapat menggunakannya kerana ia biasanya kecil, lemah atau tidak berfungsi.

Dalam kes keluarga Da Silva pula, mereka berbeza daripada yang lain apabila semua ahli keluarga yang mengalami mutasi ini dapat menggunakan jari mereka dengan baik dan berfungsi sepenuhnya.

Keluarga Da Silva dikenali di bandar Brasilia yang merupakan ibu negeri Brazil sebagai "Keluarga Jari Enam". Mereka percaya jari tambahan yang dimiliki adalah aset, bukannya halangan atau kecacatan.

Ibu saudara kepada Alessandro, Sylvia, memberitahu bahawa mereka tidak kisah jika mengandungkan anak lelaki atau perempuan. Apa yang lebih penting adalah bayi itu memiliki 12 jari.

Abang kepada Vinicius, Guilherme Da Silva berkata bahawa perkara paling hebat apabila memiliki jari yang lebih adalah dapat memegang banyak benda dalam satu masa.

Sepupunya Maria menambah, dia dapat menekan lebih banyak nota ketika bermain piano. Malah, guru muziknya juga berimpian untuk memiliki jari lebih sepertinya.

Manakala abang Maria, Joao Assis pula berkata, dia dapat menjangkau dan memegang bola dengan lebih baik. Memiliki jari yang lebih membuatkan cengkaman tangannya lebih kemas dan sukar untuk melepaskan bola.

Namun, Joao Assis terpaksa membeli dua pasang sarung tangan penjaga gol dan mengubah suainya agar ia dapat digunakan pada 12 jarinya.

Selain itu, Joao Assis dan beberapa ahli keluarga Da Silva yang lain juga pandai bermain gitar. Mereka menggunakan keistimewaan ini sebaik-baiknya.

Menurut Alessandro, datuknya adalah orang yang bertanggungjawab untuk mengubah kecacatan keluarga ini menjadi sesuatu yang boleh dibanggakan.

Datuknya menulis sebuah buku mengenai keistimewaan ini dan memaparkan tangannya sendiri pada kulit buku. Malah, datuknya juga mencipta lagu dan melakukan pelbagai perkara lain supaya mutasi mereka ini menjadi simbol kebanggaan kepada keluarga.


Tradisi Menjirus Air Mawar Ke Atas Kubur : Haram atau Dibenarkan?

Menjirus air mawar ke atas tanah kubur bagi tujuan mewangi dan melembapkan pusara bersemadinya sanak-saudara atau kenalan kita, merupakan satu tradisi yang diwarisi kita generasi ke generasi.

Namun apabila diajukan kepada ahli masyarakat kita apakah sebenarnya tujuan dan faedah sebenar jirusan air tak kiralah air jenis apa sekalipun dibuat, pasti ramai yang kelu tak mampu menjawab persoalan tersebut.

Kenapa kita menjirus air ke atas kubur dan lebih penting, adakah lebih baik air mawar digunakan sebagai jirusan? Jom kita belajar.

Berdasarkan logik akal, punca utama kita menyiram air ke atas kubur adalah untuk meratakan tanah kubur yang ada khasnya apabila kematian baru berlaku.

Secara saintifik, kandungan air dalam tanah akan menentukan tahap kompaknya jisim-jisim dalam tanah bagi menghalang masalah hakisan angin atau 'soil erosion.'

Dengan menjirus air, debu yang ada di atas tanah yang baru digali akan mendap seterusnya rata agar tidak mudah diterbangkan angin. Selain itu kelembapan tadi juga membantu memperkuatkan struktur tanah pusara yang baru menutupi jenazah.

Menurut Datuk Dr. Zulkifli bin Mohamad al-Bakri, Rasulullah saw. sendiri diceritakan menjirus pusara anakanda Baginda SAW, Saidina Ibrahim dengan tujuan untuk meratakan debu-debu tanah.

Namun semua pandangan ini baik dari segi perspektif saintifik mahupun perspektif sunnah, melibatkan tanah pusara yang baru digali.

Antara perbincangan yang mampu memperjelaskan kepada kita tentang hukum sebenar menjirus air ke tanah kubur, boleh ditentukan dengan melihat jenis air yang kita gunakan.

Tidak wujud sama sekali dalam Islam anjuran amalan menggunakan air mawar bagi menjirus kubur, kerana perbuatan itu sebenarnya dilihat sebagai satu bentuk pembaziran.

Merujuk kepada harga semasa bunga mawar segar yang dijual oleh pekebun di Cameron Highland, 20 tangkai bunga mawar merah mampu mencecah harga sekitar RM30 ke RM35. Mungkin kita tidaklah menggunakan kesemuanya untuk air jirusan namun apa yang perlu dilihat adalah konteks belanja yang kita keluarkan.

Sesuatu perbuatan itu apabila dilakukan dengan memerlukan kos yang besar hanya untuk mewangikan air jirusan, haruslah dilihat sebagai satu bentuk pembaziran kerana jirusan tadi tidak mempunyai apa-apa sebab atau tujuan disebaliknya.

Dengan mengeluarkan wang ringgit untuk membeli mawar yang akhirnya terbuang disebabkan oleh perbuatan ritual yang tiada hujahnya, perkara itu boleh dikategorikan sebagai perbuatan makruh dari konteks orang Muslim.

Sehingga kini perbincangan berkenaan hukum sebenar menjirus air ke atas tanah pusara terus diperdebatkan ilmuwan Islam.

Secara jelas, majoriti ulama' sependapat mengatakan menjirus air ke tanah selepas pengebumian merupakan satu perbuatan yang disyorkan. Tetapi ada juga pendapat lain yang merasakan perbuatan itu juga harus terbuka untuk diamalkan walaupun selepas seminggu, sebulan, setahun dan bertahun lamanya.

Asasnya, tidak salah menjirus kubur dengan niat untuk memadatkan tanah. Apa yang menjadi isu adalah apabila kita masyarakat Melayu mempunyai kepercayaan dan ritual tertentu dalam menyiram air ke tanah.

Menurut amalan kita, satu keluarga perlu berkongsi satu jag air dengan ibu, bapa atau individu paling tua perlu menjirus terlebih dahulu bergilir-gilir sehingga selesai. Tradisi ini lengkap dengan kaedah pergerakan jirusan dari satu bahagian ke bahagian yang 'wajib' diikuti.

Perbuatan karut ini malangnya mampu menyebabkan ada di kalangan mereka yang menziarahi kubur kecewa, disebabkan tak dapat menjirus ataupun kecewa dia gagal melakukan jirusan dengan sempurna mengikut syarat yang ditetapkan.

Lebih memilukan, masih ramai yang percaya perbuatan menjirus air tak kiralah air mawar ataupun air kosong ke atas tanah kubur, mampu 'menyejukkan' jenazah serta memberikan ganjaran kepada kepada si mati.

Artikel ini membincangkan secara lebih terperinci isu jirus air mawar. Bagaimana pula dengan amalan-amalan lain masyarakat Melayu melibatkan kubur yang nyata perlu diperbetulkan juga?

IRSYAD AL-FATWA KE-78: HUKUM MENJIRUS AIR MAWAR KE ATAS KUBUR


Di Masa Depan, Banduan Mungkin Boleh Dipenjara 1000 Tahun Dalam Masa 8 Jam

Pada 29 April 1945, Hitler yang bersembunyi di Berlin menyaksikan empayarnya runtuh apabila menerima berita bahawa Benito Mussolini telah mati.

Hitler bukanlah terkejut kerana kehilangan sekutu tetapi bagaimana cara Mussolini menemui ajalnya. Diktator Itali yang ditangkap ketika cuba melarikan diri ke Switzerland itu telah ditembak dan diseret ke sebuah lapangan luas di bandar Milan.

Orang ramai yang marah telah menendang dan meludah tubuh Mussonili sebelum mayatnya digantung terbalik menggunakan cakuk daging.

Keesokan harinya, Tentera Merah Soviet berjaya mara ke bandar Berlin. Bimbang dia akan mengalami nasib yang sama, Hitler telah menggigit salah satu pil sianida dan menembak kepalanya sendiri. Mayat diktator itu ditemui pihak Soviet dua hari kemudian.

Ramai menyimpulkan bahawa Hitler terlepas daripada kejahatannya dengan mudah. Dia tidak perlu diadili setelah menyebabkan puluhan juta nyawa terkorban, cedera dan merana.

Andainya Hitler ditangkap hidup-hidup dan dipenjara ratusan tahun sekalipun, sudah tentu dia menemui ajal sebelum menerima hukuman yang setimpal.

Begitu juga dengan penjenayah berat pada hari ini. Sebagai contoh, penjenayah yang disabitkan dengan pelbagai kesalahan serius sehingga menerima hukuman penjara seumur hidup mungkin dilihat tidak setimpal. Ini kerana kebanyakan negara menghadkan hukuman penjara maksimum sehingga 25 hingga 30 tahun sahaja.

Bagi pesalah yang dijatuhkan hukuman mati pula, ramai yang membuat rayuan supaya hukuman mereka ditukarkan kepada penjara seumur hidup. Malah, ada negara yang telah menghapuskan hukuman mati ke atas banduan.

Namun, sekumpulan saintis berpendapat bahawa bioteknologi pada masa hadapan dapat membuatkan banduan menerima hukuman penjara yang sangat lama tanpa meninggal dunia.

Adalah mustahil untuk menjadikan seseorang itu hidup abadi dan menjalani hukuman penjara yang sangat lama tetapi teknologi futuristik mungkin mampu mengubah bentuk hukuman.

Ahli falsafah, Dr. Rebecca Roache, yang mengetuai sekumpulan cendiakawan di University of Oxford berpendapat bahawa bioteknologi masa hadapan boleh digunakan untuk menipu fikiran seorang banduan bahawa mereka telah menjalani hukuman penjara yang sangat lama.

Menurutnya lagi, terdapat sejumlah ubat atau dadah psikoaktif yang boleh mengganggu deria masa seseorang dan membuatkan mereka berasa masa sedang berlalu dengan begitu perlahan.

Memandangkan syarikat bioteknologi membelanjakan berbilion-bilion untuk pembangunan teknologi pada hari ini, tidak mustahil untuk mereka membangunkan pil atau cecair yang boleh membuatkan seseorang banduan merasai hukuman penjara yang lama dalam tempoh yang singkat.

Teknologi masa hadapan ini mungkin tidak begitu jauh di hadapan kita. Pada tahun 2014, ahli sains saraf mengenalpasti neurotransmitter yang dipanggil GABA yang menyumbang kepada persepsi kita mengenai masa.

Dr. Roache juga menerangkan senario lain bagaimana teknologi boleh membantu banduan merasai pengalaman dipenjara 1,000 tahun dalam masa yang singkat.

Di blognya, Dr. Roache berpendapat bahawa teknologi masa hadapan mungkin membolehkan kita memuat naik ingatan seseorang ke dalam komputer dan memanipulasi bahagian otak yang berfungsi merasai masa.

Menurut penilaian pasukannya, kaedah kedua ini boleh membuatkan seorang banduan itu merasai hukuman yang lebih lama dalam masa yang sangat singkat berbanding kaedah pertama.

Memuat naik minda penjenayah dan mempercepatkannya sejuta kali lebih laju daripada biasa boleh membuatkan mereka merasai pengalaman dipenjara selama 1,000 tahun hanya dalam masa lapan jam setengah sahaja.

Kaedah ini mungkin jauh lebih murah berbanding menghasilkan ubat-ubatan yang mampu memanjangkan hayat manusia. Ia juga menjimatkan masa berbanding ubat-ubatan yang perlu diaplikasikan mengikut tempoh tertentu.

Selain menjimatkan wang pembayar cukai, penjenayah juga mempunyai banyak masa untuk memulakan kehidupan baru yang lebih baik.

Sekiranya idea ini berjaya dilakukan suatu hari ini, ia mungkin akan mempunyai masalah yang rumit berkaitan identiti peribadi seseorang itu. Ramai pengkaji yang menulis mengenai identiti peribadi tertanya-tanya adakah identiti penjenayah kekal sama jika kedua-dua kaedah ini digunakan.

Walaupun tubuhnya kekal sama, pemikirannya mereka tetap berjalan. Jika seorang banduan itu dijatuhkan hukuman ketika berusia 30 tahun, mindanya yang merasai pengalaman selama ratusan tahun akan menjadikannya individu yang berbesa sama sekali.

Banduan itu mungkin melalui hukuman atas kesalahan yang tidak dapat diingatinya sama sekali. Ia seperti menghukum seseorang itu atas kesalahan orang lain.

Menurut Dr. Roache, persoalan mengenai teknologi ini sangat menarik kerana ia memaksa kita untuk memikirkan semula pandangan kita mengenai hukuman.

"Teknologi ini mungkin dilihat sesetengah pihak sebagai tidak berperikemanusiaan tetapi adakah ia bagus jika kita memenjarakan seseorang itu secara nyata sebahagian besar kehidupannya di dunia?" soal Dr. Roache.

Dr. Roache berpendapat bahawa adalah lebih baik untuk memanipulasi otak banduan dan membebaskan mereka berbanding mengurung mereka buat masa yang lama.

Tujuan pasukannya memikirkan tentang teknologi ini bukanlah semata-mata untuk mewujudkan suatu bentuk hukuman pada masa hadapan. Mereka lebih mementingkan bagaimana hukuman yang digunakan pada hari ini memberi kesan di masa hadapan.


Kenapa Sesetengah Orang Kristian Sokong Yahudi Zionis Kuasai Bumi Palestin?

Ketika era pemerintahan Donald Trump sebagai Presiden Amerika Syarikat, beliau secara lantang dan terbuka menyokong usaha Israel menjarah bumi Palestin.

Melalui perjanjian yang dinamakan sebagai 'Deal of the Century' melibatkan Amerika Syarikat, Israel dan Palestin - Trump menawarkan peluang kepada Palestin untuk membentuk sebuah negara bebas yang aman; asalkan Palestin bersetuju dengan syarat yang ditetapkan Amerika Syarikat dan Israel.

Donald Trump merupakan seorang daripada jutaan individu bukan Yahudi yang membantu Israel merealisasikan impian gerakan Zionis menguasai sepenuhnya bumi Palestin. Kenapa ya?

Kenapa sesetengah orang Kristian nampak tegar menyokong Israel menguasai Palestin, sehingga sanggup menerima kekejaman yang telah dilakukan Zionis dan sekutunya?

Secara ringkas kita semua tahu gerakan Zionis yang memperjuangkan penguasaan mutlak orang Yahudi di Palestin, dipelopori sepenuhnya oleh individu Yahudi.

Bagaimanapun sejak beberapa abad lalu, wujud gerakan di kalangan pengikut ajaran Kristian khasnya dalam gerakan Evangelical yang turut memegang prinsip perjuangan Zionis; diistilahkan 'Kristian Zionis.'

Kristian Zionis mempunyai satu persamaan ketara dengan Yahudi Zionis; kedua-duanya menyokong sepenuh hati penubuhan negara Israel sebagai satu matlamat utama kepercayaan mereka.

Kristian Zionis juga layak dikatakan wajib menyatakan sokongan tidak berbelah bahagi terhadap usaha yang dilakukan orang Yahudi Zionis serta perlu bergiat sama mempertahankan Israel.

Kaitan antara kedua-dua gerakan ini bermula sekitar abad ke 16, melalui gerakan 'penafian' atau protes yang dipelopori segelintir masyarakat Kristian; kini dikenali sebagai aliran Protestan yang terbentuk semasa era reformasi ajaran Kristian.

Dalam doktrin yang disebarkan pemimpin seperti Martin Luther (pengasas aliran Lutheran) dan John Calvin (pengasas kepada aliran Calvinis), kedua-duanya menggerakkan usaha besar-besaran mengajak masyarakat Yahudi agar dapat menerima pembaharuan ajaran Kristian yang mereka perkenalkan, seterusnya memeluk agama Kristian.

Reformasi dibawa tokoh sezaman dan sealiran mereka mula mempopularkan elemen-elemen persamaan di antara kedua agama seperti yang terkandung dalam kitab Bible.

Persamaan elemen seperti kepentingan Bani Israil dalam sejarah Kristian, kedudukan Jesus Christ yang diketahui berketurunan Bani Israil serta kepercayaan bahawa orang Yahudi akan memainkan peranan penting menuju hari kiamat dijadikan hujah penting gerakan ini.

Bagi mencapai matlamat tersebut, Martin Luther mula mempromosikan dirinya dengan gelaran 'Judenfraund', membawa makna 'sahabat karib orang Yahudi'.

Ekoran kegagalan demi kegagalan memujuk orang Yahudi menerima ajaran Kristian, kedua-dua pengasas aliran itu beralih pandangan sepenuhnya - khasnya Martin Luther yang secara terbuka mula mengkritik masyarakat Yahudi.

Luther menerbitkan sebuah esei pada tahun 1543 berjudul Von den Jüden und iren Lügen ('Berkenaan Orang Yahudi dan Semua Penipuan Mereka') menghentam habis-habisan komuniti Yahudi tanpa berselindung lagi atas apa beliau dakwa kedegilan sifat Yahudi.

Dalam tulisannya, Luther mengibaratkan orang Yahudi pelacur agama, ejen syaitan serta kumpulan masyarakat yang bermuka-muka dengan orang lain dalam semua urusan; layak dibunuh, diseksa, dikerat, disekat pergerakan mereka dan tidak layak untuk dipertahankan. Rumah ibadat Yahudi diisytihar wajib diperangi dan dibakar.

Walaupun usaha penyatuan ini berakhir dengan kurang elok, idea untuk menggunakan persamaan kedua-dua agama sebagai faktor penyatuan masyarakat Yahudi dan Kristian mula diperhalusi oleh aliran-aliran Kristian Protestan berikutnya yang berkembang.

Selepas beberapa ratus tahun, idea yang terbentuk ini akhirnya menjadi batu asas kepada penggabungan penganut Kristian dan ideologi Zionis yang berlaku secara formal.

Kepercayaan bahawa kepulangan orang Yahudi pewaris Bani Israil ke Palestin sebagai titik penting  menuju hari kiamat mula menular di kalangan masyarakat Kristian sepanjang abad ke 17 sehinggalah abad ke 19 - khasnya melibatkan hasrat pembinaan semula istana kerajaan Raja Daud di tanah suci Palestin.

Ramalan kaitan permulaan akhir zaman hanya akan berlaku apabila peristiwa Kibbutz Galuyot atau 'perhimpunan diaspora Yahudi yang terbuang' berjaya di Palestin, didakwa seiring dengan apa yang terkandung dalam kitab suci kedua-dua agama.

Doktrin ini mula menggerakkan penghijrahan orang Yahudi yang dikenali 'aliyah' atau 'kepulangan' orang Yahudi ke Palestin secara berperingkat untuk beberapa abad, membuka penempatan baru masyarakat Yahudi di pingir Palestin bagi menantikan kembalinya pemimpin agung mereka.

Pengisytiharan pembentukan negara Israel pada tahun 1948 serta kemenangan besar tentera mereka dalam perang 6 hari dibantu sekutu kuat mereka Amerika Syarikat dan United Kingdom, memesatkan gerakan aliyah sehingga ke hari ini.

Persoalannya, bagaimana Amerika Syarikat dan United Kingdom boleh terlibat dalam isu melibatkan pembentukan Israel pula sedangkan Israel menjadi matlamat orang Yahudi Zionis?

Untuk menjawab penglibatan kedua-dua negara itu, kita perlu kembali ke penghujung abad ke 19 berkaitan seorang mubaligh Kristian bernama William Eugene Blackstone dari Chicago, Amerika Syarikat yang menjadi faktor utama permulaan usaha ini.

Blackstone menggunakan pengaruhnya di kalangan komuniti pendakwah Kristian untuk menubuhkan misi dakwah dan kemanusiaan kepada masyarakat Yahudi, dinamakan sebagai Chicago Hebrew Mission pada tahun 1887.

Menerusi misi tersebut, Blackstone merantau London, England sebelum berpeluang hadir di Turki menyaksikan diri nasib yang telah menimpa masyarakat Yahudi, yang dilindungi kerajaan Uthmaniyah sejak abad ke 14; melarikan diri dari tekanan dan ancaman bunuh yang dihadapi di negara-negara asal mereka.

Pengalaman di Turki membawa Blackstone singgah di Palestin untuk meninjau sendiri keadaan di sana. Dia melihat bagaimana kewujudan komuniti awal Yahudi terus berkembang di sana, menjalankan aktiviti pertanian dengan giat yang dipercayai beliau seiring dengan apa yang terkandung dalam kitab Bible.

Peluang meninjau sendiri kejayaan orang Yahudi di Palestin semasa lawatan, Blackstone percaya apa yang dilihatnya merupakan petanda yang membuktikan kedudukan orang Yahudi sebagai bangsa terpilih, seterusnya menepati ramalan bahawa mereka adalahi kunci kepada permulaan era akhir zaman.

Sekembalinya ke Chicago, Blackstone memulakan kempen bertemu dengan pemimpin agama Yahudi dan Kristian tempatan bagi membincangkan pengalaman dan saranannya.

Hasil kempen tersebut, satu pertemuan besar-besaran melibatkan komuniti kedua-dua agama dilangsungkan 'Conference of Christian and Jews, on the Past, Present and Future of Israel' pada tahun 1890.

Pada pertemuan inilah penyatuan gerakan Kristian yang berkongsi pandangan sama dengan orang Yahudi mula terbentuk secara formal, dalam bentuk organisasi melahirkan gerakan Kristian Zionis secara rasmi.

Mempunyai momentum yang kuat, Blackstone melobi Presiden Amerika Syarikat (ketika itu) Benjamin Harrison agar kerajaan mereka turut mengiktiraf usaha komuniti Yahudi menubuhkan sebuah negara khas di tanah suci Palestin melalui petisyen, hujahnya kerana matlamat itu menepati isi kandungan kepercayaan masyarakat Kristian.

Petisyen yang ditandatangani 431 orang pemimpin pelbagai bidang melibatkan tokoh Kristian dan Yahudi berpengaruh seperti David Rockefeller dan J.P. Morgan, pelbagai ahli kongres Amerika Syarikat, ramai presiden universiti, pengamal media serta ketua hakim Amerika Syarikat era itu, selamat dibentang di hadapan Harrison tahun 1891.

Dokumen petisyen 'Palestine for the Jews' (Palestin untuk orang Yahudi) turut dikenali kini sebagai 'Blackstone Memorial' (Memorial Blackstone) menjadi dokumen rasmi pertama membuktikan penyatuan komuniti Kristian dan Yahudi berkongsi satu ideologi serupa, bersama menggerakkan usaha membawa orang Yahudi ke Palestin dalam skala lebih besar berbanding biasa.

Sebagai memperingati sumbangan William Blackstone kepada Zionis, sebuah kawasan kebun dalam kawasan hutan simpan negara itu dinamakan sebagai Kebun Blackstone atau Blackstone Grove kini.

Arkib negara Israel ketika ini turut menyimpan sebuah kitab Bible milik Blackstone yang dihadiahkan kepada Theodor Herzl, bapa pengasas gerakan Zionis. Di dalam kitab yang digunakan Blackstone secara harian, beliau dilaporkan rajin melakukan catatan dan meletakkan tanda-tanda pada ayat atau petikan yang meyokong serta membenarkan penubuhan semula sebuah negara untuk orang Yahudi.

Blackstone terus dikenang sebagai mubaligh Kristian yang telah memainkan peranan besar memandu ahli masyarakat Kristian untuk sama-sama memikul beban membantu masyarakat Yahudi menubuhkan sebuah negara berasaskan agama, sebagai satu tenet utama kepercayaan mereka.

Hanya dengan mengiktiraf hak orang Yahudi kepada Palestin serta berusaha mengembalikan tanah suci itu kepada mereka, pengikut Kristian Zionis percaya barulah Jesus Christ akan turun ke bumi bagi menyelamatkan masyarakat Kristian seterusnya membawa masyarakat Yahudi untuk menjadi sebahagian pengikut Baginda.

Oleh kerana itulah anda dapat melihat sekarang bagaimana wujud kerjasama erat antara kedua-dua kumpulan penganut agama.

Kristian Zionis percaya hayat bumi ini dipengaruhi oleh apa yang telah berlaku, sedang berlaku dan akan dilakukan masyarakat Yahudi. Sementara orang Yahudi Zionis pula menghormati kepercayaan Kristian Zionis yang percaya Jesus Christ akan turun di bumi Palestin, perlu bekerjasama mempersiapkan tempat untuk Baginda.

Kejayaan orang Yahudi menguasai bumi Palestin dianggap akan memulakan langkah pertama ke arah akhir zaman. Dengan membantu, menyokong dan mempertahankan kedudukan Yahudi di situ barulah dirasakan sempurna kepercayaan Kristian yang dipegang kumpulan ini.

Walaupun pandangan ini ditentang sebahagian besar organisasi dan penganut Kristian aliran berbeza, jelas penguasaan Kristian dan Yahudi berideologi Zionis ke atas media, negara-negara negara serta sistem kewangan antarabangsa sangat membantu menenggelamkan suara yang menentang agenda mereka.

Usaha yang digerakkan secara formal Blackstone serta disokong pemimpin Zionis besar seperti Lord Rothschild akhirnya membawa kepada Deklarasi Balfour oleh kerajaan Britain pada tahun 1917, menyatukan dua buah kuasa besar dunia iaitu Amerika Syarikat dan Britain di bawah satu payung ideologi Zionis.

Sekiranya anda ingin mengatakan apa yang berlaku di Israel ketika ini hanya berkait dengan isu hak asasi manusia dan politik tanpa melibatkan sentimen agama, maaf, pandangan itu tidak tepat sama sekali.

Israel perlu dipertahankan kerana negara itu adalah kunci utama yang diramal akan menyempurnakan kepercayaan gabungan dua agama samawi dunia ini. Sebab itulah tak mudah untuk mereka ini melepaskan tanah yang telah mereka curi dan rampas.

Menakluk dan menguasai bumi suci Palestin dalam apa saja cara sekalipun menandakan mereka akur perintah Tuhan serta membuktikan mereka ini orang yang beragama.


Ini Jarak Perjalanan Kereta Api Paling Panjang Dan Jauh Di Dunia

Pada 16 April 1853, kereta api penumpang pertama di dunia bergerak dari Bunder (Bombay) ke Thane dengan jarak 34 kilometer. Kereta api ini dikendalikan oleh tiga lokomotif, yang diberi nama Sahib, Sultan dan Sindh, dan mempunyai tiga belas gerabak.

Dan kini lebih dari 150 tahun kemudian, jenis pengangkutan ini menjadi antara yang paling penting bagi manusia.

Dengan adanya kereta api, kita boleh bergerak ke destinasi tanpa perlu melalui jalan raya yang biasanya mengalami kesesakan.

Di Malaysia, jarak perjalanan kereta api penumpang paling jauh dan lama tanpa henti adalah dari JB Sentral ke Tumpat, Kelantan.

Anda boleh merasai pengalaman ini dengan menaiki Ekspres Rakyat Timuran sejauh 723 kilometer yang mengambil masa selama 17 jam dan 17 minit merangkumi 24 hentian.

Ia merupakan salah satu perkhidmatan kereta api Intercity sleeper yang dikendalikan oleh kereta api diesel lama yang dikendalikan oleh Keretapi Tanah Melayu Berhad.

Namun, pernahkah anda tertanya-tanya berapakah jarak dan tempoh yang diambil oleh perjalanan kereta api penumpang paling panjang di dunia?

Ini adalah persoalan yang agak sukar untuk dijawab, namun ada jawapannya. Sebelum itu, terdapat beberapa kategori dan kriteria yang perlu dijelaskan untuk menentukan perkara ini.

Pertama, adalah sangat sukar untuk mengendalikan kereta api dalam jarak yang terlalu jauh. Lihat pada peta di atas, setiap warna yang berbeza dalam peta ini menunjukkan jarak landasan yang berbeza di negara yang berbeza.

Sama seperti negara yang berbeza mempunyai jenis soket dan mata wang yang berbeza, kelebaran landasan kereta api dari negara yang berbeza adalah tidak sama.

Ini bermakna kereta api di sesebuah negara hanya boleh berfungsi di negara tertentu sahaja dan ini boleh mencetuskan kesukaran.

Seperti yang anda lihat dalam peta, Sepanyol dan Portugal mempunyai ukuran landasan yang berbeza berbanding seluruh Eropah.

Sebab mengapa perbezaan saiz landasan di Sepanyol adalah supaya Perancis tidak boleh menjajah mereka menggunakan kereta api. Pada satu ketika, orang Sepanyol tidak boleh sampai ke Perancis dengan menaiki kereta api tanpa menukar kereta api.

Namun Sepanyol kemudiannya membina beberapa laluan kereta api berkelajuan tinggi dalam ukuran standard yang digunakan Perancis dari bandar-bandar utama negara itu ke Perancis, jadi kini anda dapat menaiki kereta api secara langsung, sebagai contoh dari Madrid dan Barcelona ke Paris.

Namun di kawasan lain iaitu di kawasan tanpa landasan kereta api berkelajuan tinggi, anda tidak boleh melintasi sempadan dengan kereta api.

Sebagai contoh, jika anda ingin menaiki kereta api dari Biarritz, Perancis ke San Sebastian, Sepanyol, kereta api tersebut akan berhenti di Irun di mana anda perlu menaiki jambatan dan kemudiannya menukar kereta api untuk sampai ke San Sebastian.

Ini kerana kelebaran landasan kereta api di Sepanyol adalah 23.3 sentimeter lebih lebar dari landasan di Perancis.

Walaupun begitu, kereta api dari Biarritz sebenarnya boleh bergerak terus ke San Sebastian, namun tolok landasan perlu ditukar dan ini sangat menyusahkan.

Ia kerana proses ini memakan masa yang agak lama bagi kereta api yang sarat dengan penumpang namun bagi perkhidmatan seperti trans-Siberia dari Moscow ke Beijing, hal ini dilakukan.

Kereta api trans-Siberia berhenti di sempadan Mongolia-China selama 4 jam sementara menunggu kereta api ini diatur semula untuk laluan di China yang lebih kecil.

Dan dengan melakukan pengaturan landasan ini, kereta api trans-Siberia menjadi perkhidmatan kereta api penumpang ketiga terpanjang di dunia yang merangkumi 8,983 kilometer mengambil masa selama 6 hari.

Untuk gambaran yang lebih luas, kita perlu merujuk kepada perkhidmatan kereta api penumpang terpanjang mengikut negara.

Di Amerika Syarikat, perjalanan kereta api penumpang terpanjang adalah dari Chicago ke Los Angeles sejauh 4,345 kilometer mengambil masa 65 jam, di United Kingdom sejauh 1,159 kilometer selama 13 jam dari Aberdeen ke Penzance, di Canada sejauh 4,458 kilometer selama 86 jam dari Toronto ke Vancover, di Australia sejauh 4,345 kilometer selama 65 jam dari Sydney ke Perth dan yang terakhir di India yang mengambil masa 80 jam dari Kannyakumari ke Dibrugarh sejauh 4,281 kilometer.

Namun, perkhidmatan kereta api penumpang terpanjang kedua di dunia juga di Rusia dan ia juga merupakan perkhidmatan trans-Siberia, iaitu dari Moscow ke Vladivostok mengambil masa selama 6 hari sejauh 9,289 kilometer.

Dan bagi persoalan di atas, perjalanan kereta api penumpang paling panjang dan lama di dunia adalah di negara paling kurang mesra di dunia iaitu Korea Utara.

Namun, perkhidmatan kereta api terpanjang di dunia bukanlah oleh kereta api penuh, tetapi hanya gerabak kereta api dalam gambar di atas milik Korea Utara.

Kereta Api Korea Utara mengendalikan perkhidmatan ini dari Pyongyang ke Moscow dengan menghantar gerabak kereta api ini ke sempadan dengan Rusia.

Ia kemudiannya dipasang pada kereta api Rusia yang bergerak Vladivostok ke Moscow.

Secara teknikal, ini adalah perjalanan secara terus atau langsung kerana penumpang tidak meninggalkan gerabak kereta api ini selama 206 jam atau 8 hari dan 14 jam, sejauh 10,268 kilometer.

Ini sekaligus menjadikan ia sebagai perkhidmatan kereta api penumpang terpanjang di dunia.

Untuk gambaran, jarak ini adalah sejauh perjalanan kereta api dari JB Sentral ke Tumpat berulang alik sebanyak 7 kali.

Walaupun begitu, ia bukanlah perkhidmatan kereta api terpanjang di dunia kerana terdapat perkhidmatan kargo yang lebih lama.

Dalam usaha meningkatkan hubungan dengan barat, China telah mengendalikan kereta api kargo terus ke Eropah dan ini bukan hanya untuk menunjuk-nunjuk.

Perjalanan ini adalah sejauh 13,000 kilometer dari Yiwu, China melalui Kazakhstan, Rusia, Belarus, Poland, Jerman dan Perancis sebelum berhenti di Madrid, Sepanyol, yang mengambil masa selama 21 hari.

Sebagai perbandingan, perjalanan laut akan memakan masa 6 minggu dan pengangkutan jalan raya akan menyebabkan pencemaran sekitar 3 kali ganda iaitu 114 tan karbon dioksida berbanding 44 tan menggunakan kereta api.

China, Poland, dan Eropah Barat menggunakan tolok landasan standard, sementara Kazakhstan, Rusia, dan Belarus menggunakan tolok Rusia, manakala Sepanyol menggunakan tolok Iberia yang lebih lebar.

Dengan teknologi yang semakin canggih, mungkin satu hari nanti kita dapat mengembara ke seluruh dunia dengan hanya menaiki kereta api dan peta landasan kereta api 50 tahun lagi mungkin kelihatan seperti di bawah. Wallahualam.


Kisah Projek 2500 Gerabak Kereta Api Dijadikan Rumah Ikan

Tindakan membuang sesuatu ke dalam laut sering dianggap sebagai mencemarkan alam sekitar. Namun, kisah seterusnya sedikit berbeza. Buat pertama kalinya, membuang logam dalam jumlah yang banyak ke dalam laut mempunyai kesan positif.

Ia adalah projek yang diusahakan oleh Lembaga Transit Metropolitan New York yang merupakan satu kejayaan besar. Lebih daripada 2,500 gerabak kerata api bawah tanah dibuang ke dalam laut bagi mewujudkan 'rumah' atau terumbu karang bagi ikan.

Projek terumbu karang buatan ini dimulakan oleh Jabatan Sumber Asli dan Kawalan Alam Sekitar Amerika pada 2001. Projek ini kemudian berkembang di sepanjang pantai Delaware sehingga ke Carolina Selatan.

Delaware merupakan negeri pertama yang menerima kereta api bawah tanah terpakai dari Lembaga Transit Metropolitan New York. Pada tahun 2010, Delaware sudah mempunyai 14 tapak terumbu karang buatan yang dipenuhi dengan struktur konkrit, bangkai kapal, gerabak kereta api dan kenderaan tentera yang dinyahaktifkan.

Salah satu terumbu karang buatan yang ikonik dikenali sebagai "Terumbu Redbird". Ia dipenuhi dengan 714 gerabak kereta api "Redbird" yang pernah digunakan di landasan bawah tanah bandaraya New York.

Selain gerabak kereta api, Terumbu Redbird juga mempunyai 8 buah bangkai kapal tunda, 86 buah kereta kebal dan 3,000 tan tayar trak terpakai.

Hari ini, Terumbu Redbird merupakan rumah kepada pelbagai spesies laut seperti ikan, tiram, dan batu karang. Dalam masa tujuh tahun selepas projek Terumbu Redbird dilaksanakan, kuantiti makanan laut di kawasan itu meningkat sebanyak 400 kali ganda.

Selain Delaware, projek itu juga diteruskan di sepanjang pantai Virginia, Maryland, New Jersey, Georgia dan Carolina Selatan.

Gerabak kereta api yang digunakan telah dibersihkan terlebih dahulu dari sebarang bahan atau struktur yang berbahaya bagi ikan. Semua bahagian dalaman dibuang sehingga gerabak kelihatan seperti sebuah kotak kosong yang sempurna untuk peredaran air dan ikan berenang di dalamnya.

Bahan yang mempunyai potensi berbahaya seperti bahagian berminyak juga dicuci. Struktur penghalang lain seperti pintu, tingkap, lampu dan roda juga dikeluarkan serta dibersihkan dengan cucian wap. Gerabak yang telah dibersihkan ini kemudian dibawa ke laut dengan bantuan tongkang.

Lif hidraulik digunakan untuk mengangkat dan menurunkan gerabak satu demi satu. Pada mulanya, gerabak kereta api ini hanya menarik beberapa invertebrata dan ikan kecil. Kemudian, ia mula menjadi taman hidupan laut pelbagai spesies haiwan lain seperti ikan jerung dan penyu.

Walaupun terdapat banyak bahan lain digunakan dalam projek terumbu karang buatan ini, gerabak kereta api dilihat sebagai bahan paling sesuai untuk beberapa spesies ikan tertentu.

Selain itu, badan gerabak yang berat juga menjadikan ia tidak mudah bergerak ketika ribut dan bertahan lama dengan penghasilan pencemaran yang minima.

Namun, terdapat juga penentangan dari kumpulan pencinta alam sekitar yang percaya bahawa gerabak kereta api ini mengandungi bahan kimia yang boleh membahayakan kehidupan laut.

Antara yang lantang menentang projek ini adalah The American Littoral Society. Mereka mendakwa bahawa gam yang digunakan untuk melekatkan panel lantai dan penebat dinding gerabak mengandungi asbestos.

Kajian kemudian dilakukan oleh pegawai alam sekitar negeri dan persekutuan. Mereka akhirnya mencapai kata sepakat bahawa penggunaan gerabak Redbird adalah selamat. Bahan asbestos pada gerabak tidak membahayakan kehidupan laut kerana bahan itu hanya berbahaya jika ia di udara dan dihidu manusia.

Malah, gerabak Redbird juga amat sesuai kerana ia dibina menggunakan keluli tahan karat dan mengandungi asbestos yang lebih sedikit berbanding gerabak kereta api lain.

Setelah hampir sembilan tahun, Jabatan Pengangutan Metropolitan New York mengakhiri projek ini pada tahun 2010. Antara sebab utama ia dihentikan kerana penggunakan plastik yang semakin meningkat pada gerabak model baharu.

Malah, model baharu juga memakan belanja yang lebih besar untuk dibersihkan dan dikosongkan. Namun, secara keseluruhannya projek ini berjaya mencipta habitat baru bagi kehidupan laut di Lautan Atlantik.

Malangnya, Delaware yang merupakan negeri pertama melancarkan projek ini menghadapi tragedi atas kejayaan mereka sendiri. Terumbu buatan ini semakin padat dan banyak dipenuhi pelbagai spesies ikan. Malah, aktiviti penangkapan ikan dan pencurian batu karang juga semakin memuncak.

Populasi spesies ikan tertentu seperti summer flounder dan bass berkembang dengan begitu pesat sehingga mengancam spesies lain. Ini membuatkan pihak berkuasa Delaware ingin mengembangkan semula projek ini.

Namun, mereka mendapati sukar untuk mendapatkan gerabak kereta api bahawa tanah dari New York secara percuma kerana negeri-negeri lain juga bersaing untuk mendapatkannya. Kejayaan Delaware dalam projek ini menyedarkan negeri-negeri lain untuk melakukan perkara yang sama.

Selain itu, para nelayan komersial juga kerap menimbulkan masalah apabila jaring mereka sering tersangkut di gerabak kereta api di dasar lautan. Kes sabotaj antara nelayan juga sering dilaporkan apabila banyak perangkap dan jaring mereka dimusnahkan atau dicuri pesaing.


5 Kategori Netizen Paling Annoying Ketika Malaysia Berhadapan Covid-19

Setiap hari menghitung bilakah 'norma baru' yang sedang dihadapi bakal berakhir, membuatkan individu seperti penulis banyak mengisi masa lapang dengan meluangkan masa di internet.

Perangai netizen Malaysia memang sudah terkenal di seluruh dunia, sebagai antara netizen yang cukup komited dan lantang bersuara. Lihat saja kempen 'mak kau hijau' atau kempen kutuk Israel yang mampu mengundang reaksi masyarakat antarabangsa.

Namun dalam musim pandemik ni semakin ketara wujud kumpulan netizen yang tidak mencipta ketawa, sebaliknya hanya membuatkan orang ramai menggeleng kepala. Berikut adalah lima jenis netizen menjengkelkan menular di kalangan rakyat kita.

Golongan netizen ini merupakan golongan yang cukup menyakitkan hati. Semua perkara dia nak kaitkan dengan politik. Apatah lagi apabila peristiwa-peristiwa jatuh bangun melibatkan kerajaan kita beberapa tahun ini, berlaku seiring dengan pandemik Covid-19.

Sentimen negatif yang sudah terbentuk sebelum menular secara besar-besaran Covid-19 di negara kita, telah menyebabkan ada di kalangan netizen yang akan cari hujah nak cari hujah politik 24 jam sehari, apabila bercakap pasal pandemik.

Sekiranya situasi Covid-19 semakin baik, semuanya disebabkan oleh usaha parti yang dia sokong. Kalau Covid-19 makin teruk, semuanya salah pihak yang dia tak berapa gemar.

Kita cerita pasal masalah vaksinasi yang agak perlahan di negara kita pun, mahu juga dia mencelah parti A atau parti X lah punca kenapa semakin ramai orang takut nak divaksinkan.

Netizen yang jenis berserah ni selalunya gemar membawa mesej redha tanpa tawakal dalam perkongsian atau komen mereka.

Biasanya mereka ini gemar mempertikaikan arahan-arahan yang diperkenalkan kepada masyarakat seperti penjarakan sosial atau pemakaian topeng muka, kerana bagi mereka semua itu tak mengubah apa-apa.

Paling hangat bila masjid-masjid dan surau tidak lagi dibenarkan mengadakan solat jemaah beramai-ramai. Larangan itu dipertikaikan kerana ada di kalangan mereka bersungguh-sungguh percaya 'kenapa perlu takut virus sampai masjid pun perlu ditutup?"

'Kalau dah nak kena, kenalah. Kalau dah nak jadi, jadilah.' Cukup sukar untuk memperjelaskan kepada kumpulan sebegini keperluan agar lokasi rumah ibadah perlu ditutup, bagi mengelakkan penularan berlaku.

Hanya apabila Tok Imam, Bilal dan Siak positif Covid-19, barulah mata mereka ini terbuka. Kes seperti ini benar-benar sedang berlaku.

Ini satu lagi kumpulan yang cukup gemar bersuara dek mahu orang ramai mendengar luahan hati mereka. Kita semua tahu memang kehidupan orang ramai khasnya dalam aspek kewangan agak terjejas, disebabkan oleh kekangan pergerakan semasa pandemik.

Tetapi kalau dah asyik duk merungut dan merungut dan merungut hidup anda tertekan, menyalahkan pihak lain kerana tak bagi anda mencari rezeki lama-kelamaan netizen lain pun akan bosan juga.

Bukan anda saja terkesan dengan pandemik ini. Majoriti orang terkesan. Banyak premis perniagaan dah mula gulung tikar, dek tekanan untuk menampung kos bulanan.

Semakin ramai orang mula berniaga tepi jalan, dalam talian, belajar masak semata-mata nak ada produk untu cuba mencari rezeki, belajar jadi penghantar makanan. Itu semua perubahan positif yang perlu dilakukan.

Malangnya segelintir kumpulan netizen lebih gemar melakukan perkongsian kepada netizen lain menceritakan betapa susah hidup mereka sambil menyalahkan pihak-pihak tertentu. Tak susah sangat agaknya hidup dia tu.

Dek kemudahan teknologi yang membolehkan kita berkomunikasi secara percuma, 24 jam sehari tanpa henti - penularan berita palsu semakin kerap berlaku. Hari-hari ada saja berita palsu yang hadir ke dalam aplikasi mesej penulis dikongsikan oleh kenalan atau sanak saudara seberapa segera yang mungkin.

Perasan tak, kemudahan internet yang ada telah mengakibatkan sesama kita saling berebut untuk menjadi individu pertama berkongsikan berita, menyebabkan ada kalanya kita leka untuk memeriksa terlebih dahulu apa yang kita kongsikan.

Semangat nak berkongsi itu bagus namun sebelum disebarkan, fikirlah dahulu impak apa yang akan kita kongsikan. Benarkah? Kredibilitinya dari siapa? Siapa penulis asalnya? Adakah benar pakar yang dikreditkan itu wujud? Betul ke peristiwa buruk itu berlaku di Malaysia?

Itulah sebabnya sudah setahun lebih penulis mengasingkan diri daripada rangkaian media sosial popular Malaysia, kerana semakin sukar untuk kita membezakan yang mana tulen dan yang mana palsu.

Bagaimanapun, golongan ini bukanlah pemegang takhta netizen paling menjengkelkan. Takhta itu semestinya dipegang...

Kami tidak faham sama sekali apa sebenarnya yang bermain difikiran mereka yang gemar mencipta maklumat palsu. Apa matlamat hidup anda sebenarnya? Adakah anda rasa gembira melihat reaksi orang ramai yang terkesan dengan informasi palsu anda?

Tidak tahu apa sebenarnya yang difikir. Ada pihak yang seakan gemar mencipta imej palsu sidang media kerajaan yang tak wujud. Ramai yang suka berkongsikan gambar serbuan polis ke atas kawasan rumah, lengkap dengan jumlah kompaun tak masuk akal yang dikenakan ke atas tuan rumah kerana melanggar SOP.

Ada pula yang seakan-akan secara eksklusif kerjanya mencipta statistik palsu berkaitan jangkitan Covid-19 di negara kita.

Satu pendapat kami apabila membicarakan tujuan mereka ini - mereka ini adalah kumpulan tahi-tahi politik yang saban hari kerjanya mahu mencipta persepsi dan mengawal sentimen orang ramai supaya selari dengan hala tuju mereka (atau tuan mereka).

Mungkin juga mereka ini datang daripada kumpulan individu-individu yang bosan tiada kerja, seterusnya mengisi masa lapang dengan memuatnaik berita palsu hanya untuk ketawa.

Walau apa pun telahan kita - amat sukar untuk difahami apakah sebenarnya yang dimahukan oleh pencipta berita, perkongsian, imej atau sebaran palsu.

Hanya mereka tahu kenapa mereka sebegitu rupa kelakuannya. Atas sebab itulah kita janganlah mudah leka sehingga menjadi mangsa mereka.


Evolusi Sistem Rangkaian Kereta Api Laju di China

Pada awal abad ke 21, negara China mempunyai SIFAR rangkaian kereta api laju. Ketika itu, hanya ada beberapa beberapa sahaja laluan kereta api berkelajuan sederhana antaranya laluan perjalanan antara Shanghai-Beijing.

Namun, kini segalanya berubah. Negara yang mempunyai jumlah penduduk melebihi 1 bilion ini mempunyai rangkaian kereta api laju terbesar dunia mengikut jumlah jarak keseluruhan trek yang dibina.

Menariknya, separuh daripada jumlah itu telah disiapkan dalam lima tahun terakhir sahaja dengan jarak sejauh 3,700 kilometer yang akan dibuka pada bulan-bulan mendatang pada tahun 2021. Jaringan kereta api laju ini dijangka menjadi dua kali lebih panjang kepada 70,000 kilometer menjelang 2035.

Dengan kelajuan maksimum 350 km/j di kebanyakan jalur laluan perjalanan, perjalanan antara bandar telah berubah dan dominasi syarikat penerbangan telah terganggu di laluan paling sibuk memandangkan orang ramai mula berarah kepada pengangkutan kereta api.

Menjelang 2020, 75% bandar China yang mempunyai  penduduk seramai 500,000 atau lebih sudah mempunyai rangkaian kereta api berkelajuan tinggi. Sepanyol, yang mempunyai jaringan kereta api berkelajuan tinggi yang paling luas di Eropah dan menduduki tempat kedua global, berada jauh dengan hanya kira-kira 3200 kilometer laluan dibina untuk kereta api dengan kelajuan lebih dari 250 km/j.

Cita-cita China adalah untuk menjadikan kereta api berkelajuan tinggi sebagai pilihan untuk perjalanan jarak jauh domestik namun pembinaan rangkaian kereta api baru ini sebenarnya mempunyai kepentingan yang jauh lebih besar. Sama seperti Shinkansen di Jepun pada tahun 1960-an, jaringan kereta api ini adalah simbol kekuatan ekonomi negara, pemodenan yang pesat, kemajuan teknologi yang semakin meningkat dan simbol kemakmuran negara.

Bagi Parti Komunis yang berkuasa China dan pemimpinnya Xi Jinping, kereta api berkelajuan tinggi juga merupakan alat yang kuat untuk perpaduan sosial, pengaruh politik dan penyatuan wilayah yang berbeza dengan budaya yang berbeza ke arus perdana.

China pada mulanya bergantung pada teknologi kereta api berkelajuan tinggi yang diimport dari Eropah dan Jepun untuk mewujudkan rangkaiannya. Syarikat gergasi kejuruteraan kereta api global seperti Bombardier, Alstom dan Mitsubishi sangat berminat untuk bekerjasama, memandangkan potensi pasaran baru dan rancangan bercita-cita tinggi China.

Namun, dalam dekad yang lalu, syarikat-syarikat tempatan mulai muncul dan telah berkembang menjadi pemimpin dunia dalam teknologi kereta api berkelajuan tinggi dan kejuruteraan hasil dari pembangunan dan pengembangan rangkaian laluan kereta api berkelajuan tinggi di tanah air mereka sendiri.

Saiz besar tanah negara China dan variasinya yang luar biasa dalam permukaan, geologi dan iklim telah memberikan cabaran luar biasa kepada para jurutera kereta api negara ini.

Dari kawasan Harbin yang kadang-kadang membeku di utara jauh hingga ke kawasan dengan kelembapan tropika di megalopolis Pearl River Delta, hingga jalur Lanzhou-Urumqi sepanjang 1,776 km yang melintasi Gurun Gobi, para jurutera China dengan cepat mengembangkan kepakaran yang luas dalam membina landasan kereta api di atas dan bawah tanah dan melalui apa sahaja permukaan yang ada di laluan tersebut.

Menjelang akhir tahun 2020, pihak Kereta Api Nasional China mengendalikan lebih daripada 9,600 kereta api berkelajuan tinggi setiap hari, termasuk satu-satunya perkhidmatan kereta api bermalam (overnight sleeper service) berkelajuan tinggi di dunia pada laluan jarak jauh terpilih.

Kerana kepadatan penduduk, di beberapa laluan lebih daripada 80% landasan dibina secara bertingkat terutamanya di bandar yang padat dan tanah pertanian yang berharga. Lebih daripada 100 terowong (masing-masing lebih dari 10 kilometer) juga telah melintasi beberapa halangan semulajadi antaranya Sungai Yangtze.

China bukan sahaja memfokuskan kepada kepantasan kereta apinya sahaja tetapi juga ketahanan dan kejuruteraan awam. Syarikat China adalah antara yang pertama di dunia yang memperkenalkan teknologi baru seperti operasi kereta api autonomi (tanpa pemandu) dan teknologi isyarat dan kawalan canggih.

Kereta api laju tanpa pemandu yang menghubungkan Beijing dan Zhangjiakou di provinsi Hebei utara mampu mencapai kelajuan hingga 350 km/j, menjandikannya kereta api autonomi terpantas di dunia.

Laluan baru yang dibuka pada bulan Disember 2019 ini merupakan sebahagian daripada persiapan untuk Sukan Olimpik Musim Sejuk dan Paralimpik Beijing 2022, telah mengurangkan masa perjalanan sejauh 174 kilometer dari 3 jam menjadi kurang daripada 60 minit, malah ada kereta api yang mampu melakukan perjalanan hanya dalam 45 minit.

Dibina hanya dalam 4 tahun, laluan ini mempunyai 10 stesyen yang tertumpu di 2 lokasi utama Sukan Olimpik Musim Sejuk dan yang lain di Badaling Changcheng yang memberikan akses lebih cepat bagi pelancong ke Tembok Besar China.

Pada akhir 2020, CRRC sebuah syarikat kejuruteraan kereta api milik negara China memperlihatkan prototaip kereta api elektrik berkelajuan tinggi untuk laluan antarabangsa yang mampu beroperasi pada kelajuan setinggi 400 km/j.

Kereta api baru ini didakwa mampu beroperasi pada suhu antara -50 C dan + 50 C, ia juga dilengkapi dengan sistem roda yang fleksibel dan boleh-ubah, membolehkannya untuk melakukan perjalanan ke Rusia, Mongolia dan Kazakhstan yang menggunakan tolok trek yang lebih luas daripada standard di China yang menggunakan saiz 1,435 mm.

Malah, ianya juga mungkin membolehkan kereta api ini melakukan perjalanan jarak jauh hingga ke India dan Pakistan melalui Myanmar dan Bangladesh.

China bukan sahaja sedang membangunkan rangkaian laluan kereta api dalam negaranya sahaja, tetapi juga sedang membina dan menyambungkan rangkaian laluan kereta api dengan negara-negara jirannya. Perluasan ke negara-negara jiran sudah pun bermula dengan projek Kereta Api Laos-China bernilai $ 5.3 bilion yang akan dibuka pada akhir 2021.

Walaupun bukan kereta api berkelajuan tinggi, jalur baru sepanjang 413 km ini merupakan usaha perluasan pengaruh kereta api China yang signifikan yang menyediakan hubungan yang lebih baik dari selatan China ke ibu kota Laos, Vientiane.

Dalam usaha China untuk mengembangkan pengaruhnya ke seluruh Asia dan ke Eropah dan Afrika melalui "Belt and Road Initiative" yang bercita-cita tinggi, kereta api memainkan peranan penting dalam mewujudkan "Silk Road" yang diinginkannya.

Cadangan kereta api baru yang melintasi Himalaya ke India dan Pakistan, atau menjangkau ke Rusia dan bekas negara Soviet di republik Asia Tengah tidak hanya akan menyediakan jalan perdagangan yang lebih baik untuk eksport China, tetapi akan memberikan kontrak (dan cabaran) yang sangat besar untuk syarikat kereta api negara itu dan konglomerat kejuruteraan awam.


Mengapa Thailand Mempunyai Kes Bunuh Diri Tertinggi di Asia Tenggara

Ketika wabak COVID-19 menyebabkan jutaan hilang pekerjaan di Thailand, Unyakarn Booprasert mendapati dirinya tidak mempunyai wang atau sesiapa yang dapat membantunya. Wanita itu sehingga terpaksa membahagikan sebungkus mi segera kepada tiga hidangan sehari.

Dia juga berputus asa menunggu wang sebanyak 15.000 bath (RM 1974) yang dijanjikan kerajaan di bawah skim bantuan No One Left Behind. Unyakarn adalah antara 15 juta pemohon yang tidak memenuhi syarat untuk menerima bantuan.

Dia membuat rayuan pada April lalu tetapi tidak diendahkan oleh pihak Kementerian Kewangan. Dia kemudian cuba membunuh diri di hadapan bangunan kementerian itu dengan memakan racun tikus sebagai tanda protes.

Justeru cubaan bunuh diri itu, pihak berkuasa meneliti kesnya semula dan memutuskan bahawa Unyakarn layak mendapat bantuan. Kisah Unyakarn adalah salah satu daripada masalah besar yang menimpa Thailand ketika ini.

Kes bunuh diri di Thailand melonjak naik akibat kesan wabak COVID-19. Seramai 2,551 orang membunuh diri pada enam bulan pertama tahun 2020, meningkat 22 peratus dari tempoh yang sama pada 2019. Peningkatan ini dipercayai akibat tekanan wabak yang melanda.

Kumpulan paling terjejas akibat wabak ini termasuklah pekerja pelancongan, pendatang dan pekerja seks. Industri pelancongan yang menyumbang sebanyak 12% kepada GDP Thailand lumpuh apabila sempadan negara ditutup bagi memerangi penyebaran COVID-19.

Menurut ahli ekonomi, Thanaporn Sriyakul, pekerja seks mungkin antara yang paling terjejas kerana kebanyakan mereka tidak didaftarkan dalam sistem jaminan sosial dan mempunyai akses terhad terhadap bantuan kerajaan.

Sebenarnya, masalah ini bukanlah sesuatu yang baru. Keadaan sama pernah berlaku semasa krisis kewangan Asia 1997. Ketika itu, kes bunuh diri meningkat sekitar 20 hingga 25 peratus.

Sebelum kedatangan COVID-19 lagi, Thailand sememangnya mempunyai kes bunuh diri tertinggi di Asia Tenggara. Menurut Pertubuhan Kesihatan Sedunia (WHO) kadar bunuh diri tahunan di Thailand adalah sebanyak 14.4 per 100,000 penduduk sementara purata standard dunia adalah 10.5 per 100,000 penduduk.

Ketika ini, dianggarkan berlakunya satu cubaan membunuh diri setiap 10 minit di Thailand.

Menurut profesor Universiti Sains Sosial Singapura, Antonio L Rappa, budaya dan ekonomi menjadi penyumbang kepada kadar bunuh diri yang tinggi di Thailand. Beliau telah mempelajari budaya, sejarah dan politik Thailand selama lebih 20 tahun.

Selain faktor ekonomi, Rappa juga mengatakan bahawa rakyat Thailand mempunyai sejarah yang panjang menjadi "pejuang" dan sudah terbiasa dengan idea "kematian".

Budaya protes di Thailand bermaksud orang mungkin rela mati untuk menyatakan perjuangan mereka. Malah, ajaran Buddhisme Treravada yang dipraktikkan secara meluas juga mengajar agar menerima idea ini.

Semasa wabak COVID-19 melanda, banyak talian bantuan yang disediakan untuk memberi khidmat nasihat tetapi timbul masalah lain. Terlalu banyak panggilan menyebabkan pemanggil perlu menunggu selama 10 hingga 12 minit sebelum panggilan dijawab.

Sebilangan orang tidak mahu menunggu begitu lama walaupun Jabatan Kesihatan Mental sudah menyediakan sebanyak 20 talian panggilan.

Kerajaan Thailand juga menawarkan sokongan tambahan seperti menyediakan rawatan kesihatan mental di hospital awam dengan cas sebanyak 30 baht (RM 4) sahaja.

Namun, langkah baik kerajaan ini juga mempunyai kelemahan tersendiri. Menurut penasihat kesihatan mental, Amornthep Sachamuneewongse, kekurangan pekerja kesihatan mental menyebabkan pesakit perlu menunggu lama di hospital kerajaan.

Rawatan di hospital swasta mungkin lebih baik dan cepat tetapi memerlukan belanja yang tinggi. Ini adalah mustahil bagi pesakit mental yang mengalami masalah kewangan.

Amornthep juga pernah cuba untuk membunuh diri lima tahun yang lalu. Dia mengalami halusinasi dan gejala kemurungan seperti skizofrenia dan memerlukan hampir setahun untuk didiagnosis dengan betul. Ini menunjukkan bebanan besar kerajaan untuk menangani ratusan ribu pesakit yang melalui masalah sama.

Kerajaan Thailand sedar bahawa perlunya kempen meningkatkan kesedaran mengenai kesihatan mental. Pihak berkuasa bekerjasama dengan pelbagai NGO, firma teknologi bahkan industri hiburan.

Untuk berhubung dengan orang ramai, kerajaan Thailand telah menubuhkan pasukan khas "Hope Task Force" yang menggunakan platform media sosial seperti Facebook, TikTok dan aplikasi Line bagi berkomunikasi dengan pesakit.

Platform ini menyediakan lebih banyak saluran bantuan serta membolehkan sukarelawan dan pakar kesihatan mental berhubung dengan lebih berkesan seperti berbual dengan lebih daripada satu orang dalam talian.

Jabatan Kesihatan Mental juga membangunkan aplikasi Pemeriksaan Kesihatan Mental. Pengguna boleh menjawab soalan pilihan yang merangkumi keletihan, tahap tekanan dan kemurungan.

Untuk mendekati golongan muda pula, pihak berkuasa berkolaborasi dengan Unicef dan platform muzik Joox Thailand dalam kempen "The Sound of Happiness" yang menampilkan podcast, lagu dan perkongsian selebriti tentang kesihatan mental.

Malah, satu lagu berjudul Nai Lao (Mari Bicara) yang diterbitkan nyanyian artis hip-hop Autta, Blacksheep dan Milli menjadi kegemaran di kalangan pendengar muda.

Menurut penerbit lagu itu dan pengasas label YUPP!, Sakkapit Makun, kerajaan mungkin kekurangan sumber untuk membantu masalah kesihatan mental di Thailand akibat COVID-19 tetapi sumbangan bersama semua pihak mampu mengurangkan sedikit beban yang dialami rakyat negara itu.


6 Mitos Cara Anggar Saiz Zakar Dengan Anggota Badan Lain Yang Ramai Percaya

Apabila bercakap tentang saiz, ramai yang agak sensitif lebih-lebih lagi melibatkan bahagian sulit lelaki.

Pelbagai mitos melibatkan saiz zakar wujud sejak dahulu lagi dan kebanyakan daripadanya adalah langsung tidak benar.

Terdapat terlalu banyak mitos dan salah faham mengenai mengenai setiap aspek seksualiti manusia sehingga mustahil untuk kita mengetahui mana satu yang benar.

Dan disebabkan ini, ramai lelaki berasa sangat tidak selesa kerana berasakan bahawa saiz alat sulit mereka boleh diketahui oleh orang lain dari sifat fizikal lain.

iluminasi.com kongsikan 6 cara salah digunakan untuk mengganggarkan saiz alat sulit lelaki.

Ini mungkin merupakan salah satu kaedah yang paling biasa digunakan untuk menilai ukuran saiz zakar lelaki.

"Fetish" terhadap kaki mungkin memainkan peranan dalam membuatkan kepercayaan ini bertahan, atau mungkin hakikat bahawa ukuran kasut adalah salah satu ukuran peribadi yang paling jelas yang diketahui semua orang secara langsung.

Oleh itu, manusia membuat persamaan pelik dalam usaha mencari kaitan antara ukuran kaki lelaki dan panjang zakarnya.

Wanita (dan lelaki) membuat persamaan berbelit-belit dalam usaha mencari kaitan antara ukuran kaki lelaki dan panjang zakarnya. Namun, ini adalah tidak benar dan saiz alat sulit lelaki langsung tidak ada kaitan dengan saiz kaki.

Kajian tahun 1993 membandingkan ketinggian, panjang kaki, dan panjang zakar 63 lelaki di Kanada.

Walaupun para penyelidik mendapati hubungan yang sangat kecil antara kaki yang lebih besar dan zakar yang lebih panjang, namun mereka menyatakan bahawa hubungannya sangat lemah membuatkan ukuran kaki tidak boleh berfungsi sebagai pengukur kepada panjang zakar. sehingga "ukuran kaki tidak akan berfungsi sebagai pengukur praktikal panjang zakar.

Banyak kajian saintifik telah mengesahkan bahawa tidak ada hubungan yang signifikan secara statistik antara saiz kaki seseorang dengan panjang zakarnya.

Cara ini juga agak biasa digunakan, di mana apa yang perlu dilakukan adalah melakukan bentuk "L" menggunakan jari telunjuk dan ibu jari.

Kemudian, ukur jarak antara hujung kedua-dua jari ini. Panjang jarak ini dikatakan adalah sama dengan ukuran saiz zakar anda.

Sebagai anggaran, panjangnya mungkin sama, namun apa yang diperoleh disini adalah purata saiz ukuran kemaluan kebanyakan lelaki.

Mungkin ia sama, dan mungkin juga tidak, yang pasti adalah ia tidak tepat.

Sama seperti saiz kasut, ketinggian juga menjadi mangsa kepada cubaan untuk menentukan saiz zakar, namun ia langsung tidak menentukan apa-apa.

Secara saintifik, ia mungkin mempunyai kredibiliti yang paling hampir setakat ini, namun kajian yang menemui kaitan antara ketinggian dan saiz zakar adalah terlalu sedikit untuk kita pertimbangkan dengan serius.

Ini bermakna orang tinggi tidak semestinya mempunyai saiz zakar yang lebih panjang atau besaq, berbanding mereka yang lebih rendah.

Bangsa boleh memainkan peranan yang besar dalam banyak stereotaip, secara positif dan negatif.

Ia bukanlah sentiasa berpunca daripada kebencian atau intoleransi tetapi hanya disebabkan oleh kurangnya pemahaman.

Dalam hal ini, orang Asia tidak semestinya mempunyai zakar kecil, orang Afrika tidak semestinya mempunyai zakar besar, dan sebagainya.

Manusia tidak dilahirkan dengan saiz tertentu berdasarkan bangsa, namun masih ramai yang percaya tentang mitos ini.

Memang benar suara yang "dalam" kedengaran seperti menarik bagi wanita, namun ia bukanlah penanda kepada saiz zakar. Namun, masih ramai yang beranggapan bahawa saiz alat sulit lelaki.

Ini mungkin kerana suara yang lebih "dalam" ini dianggap lebih "jantan" atau macho, jadi ia secara tak langsung dikaitkan dengan sifat maskulin lelaki.

Walaupun begitu, tiada kajian yang mengesahkan teori ini dan jika anda mempunyai suara kecil, jangan risau ia tidak menentukan apa-apa.

Ini berada di kedudukan pertama kerana ia diterbitkan dalam kajian baru-baru ini, dan membuatkan ramai orang yang percayakannya.

Kajian ini melibatkan para penyelidik di Korea Selatan yang melakukan pengukuran 144 zakar lelaki dalam keadaan lembik (tetapi dibentangkan) sebelum melakukan pengukuran saiz jari telunjuk dan jari manis mereka.

Hasil kajian menunjukkan bahawa lelaki yang mempunyai jari telunjuk yang lebih panjang mempunyai zakar yang lebih pendek.

Ini kerana mereka percaya bahawa nisbah angka adalah petunjuk yang baik untuk pendedahan androgen dan testosteron.

Kajian khusus ini dilakukan hanya pada lelaki Korea Selatan yang akan menjalani pembedahan urologi, jadi kredibiliti kajian ini hanyalah tertakluk kepada kumpulan etnik lelaki yang terlibat sahaka.

Jadi, ia tidak boleh mewakili seluruh kaum Adam dalam hal yang sangat sulit ini.


Kisah Kemerdekaan Haiti - Rompakan Negara Terbesar Dalam Sejarah

Haiti adalah sebuah negara yang terletak di kepulauan Greater Antilles di Laut Caribbean. Haiti merupakan negara ketiga terbesar dan paling ramai penduduknya di kepulauan Caribbean dengan populasi seramai 11.4 juta orang.

Mungkin ramai yang mengenali Haiti sebagai sebuah negara yang sering dilanda bencana alam seperti gempa bumi, ribut taufan dan banjir.

Bukan itu sahaja, Haiti juga terkenal sebagai salah satu negara yang mempunyai kadar jenayah yang tinggi, pasukan polis paling korup, antara bandar paling kotor, kadar kebuluran yang tinggi dan banyak lagi.

Namun, ramai yang tidak mengetahui mengenai masalah yang lebih besar pernah dihadapi negara itu. Masalah besar yang dimaksudkan ialah berkenaan kemerdekaan Haiti yang dianggap sebagai rompakan terbesar dalam sejarah.

Perancis mula memperdagangkan penduduk Haiti sebagai hamba sejak dari abad ke-17 lagi. Pada penghujung abad ke-18, penduduk tempatan yang ditindas mula memberontak demi mencapai kemerdekaan.

Pada tahun 1804, secara rasminya Haiti mengistiharkan kemerdekaannya dari Perancis. Pada bulan Oktober 1806, negara ini terbahagi kepada dua di mana Alexandre Petion berkuasa di selatan dan Henry Christophe memerintah di utara.

Walaupun kedua-dua pemerintah Haiti ini adalah veteran Revolusi Haiti, Perancis masih tidak berputus asa untuk menakluk semula bekas jajahan mereka itu.

Pada tahun 1814, Raja Louis XVIII yang telah menjatuhkan Napolean pada awal tahun itu telah menghantar tiga pesuruhjaya ke Haiti bagi meminta pemerintah negara itu supaya menyerah kepada Perancis.

Henry Christophe yang menjadi raja di utara Haiti tetap tegas menghadapi tekanan Perancis untuk mengembalikan sistem hamba abdi di negara itu. Mereka juga sudah sedia menghadapi perang yang tidak dapat dielakkan dengan Perancis.

Sebaliknya, pemerintah selatan Haiti, Alexandre Petion, bersedia berunding dengan harapan dapat membayar Perancis untuk mengiktirafkan kemerdekaan mereka.

Sebelum itu pada tahun 1803, Napoleon telah menjual Louisiana kepada Amerika Syarikat dengan harga 15 juta franc (matawang Perancis sebelum Euro diperkenalkan pada 1999). Berpandukan harga itu, Petion mencadangkan untuk membayar jumlah yang sama untuk Haiti.

Raja Louis XVIII yang tidak mahu berkompromi dengan "hamba pemberontak" itu telah menolak tawaran Petion. Sebelum mereka mencapai kata sepakat, Petion meninggal dunia secara tiba-tiba pada tahun 1818.

Penggantinya, Jean-Pierre Boyer meneruskan rundingan antara raja Perancis itu tetapi sering tertangguh kerana kedegilan pemerintah utara Henry Christophe. Bagi Christophe, ia adalah sesuatu yang tidak masuk akal untuk membayar penjajah.

Setelah Christophe meninggal dunia pada Oktober 1820, Boyer dapat menyatukan kembali Haiti sebagai sebuah negara. Walaupun Christophe yang keras kepala sudah tiada dan Haiti bersatu, Boyer berulang kali gagal dalam rundingan untuk pengiktirafan kemerdekaan Perancis.

Namun, Boyer bertekad untuk mendapatkan sekurang-kurangnya kekuasan di pulau itu yang secara tidak langsung menjadikan Haiti sebagai protektorat (negara yang mendapat perlindungan daripada negara asing) kepada Perancis.

Pengganti Louis XVIII iaitu Charles X pada bersetuju dengan tawaran yang dicadangkan oleh dua komisioner yang dikirimkan Boyer ke Paris pada tahun 1824 untuk membayar ganti rugi sebagai pengiktirafan kemerdekaan Haiti.

Pada 17 April 1825, raja Perancis itu tiba-tiba berubah fikiran. Dia membuat keputusan untuk menetapkan bahawa Perancis hanya akan mengiktiraf kemerdekaan Haiti pada harga 150 juta franc, 10 kali ganda jumlah AS membayar untuk wilayah Louisiana.

Jumlah itu adalah ganti rugi kepada penjajah Perancis yang kerugian dalam perniagaan perhambaan mereka. Ketika itu, 150 juta franc adalah nilai yang amat besar.

Hasrat raja Perancis itu disampaikan oleh Baron de Mackau yang tiba di Haiti bersama 14 brigade perang yang membawa lebih daripada 500 buah meriam. Menolak permintaan raja itu bermakna perang kepada Haiti. Ini bukanlah diplomasi tetapi satu pemerasan.

Tanpa pilihan yang lebih baik, Jean-Pierre Boyer terpaksa menandatangani dokumen yang menyatakan mereka bersetuju membayar ganti rugi sebanyak 150,000,000 franc kepada penjajah Perancis.

Seluruh dunia tahu bahawa harga itu tidak masuk akal dan Haiti tidak mampu membayar jumlah itu kerana ia adalah 10 kali ganda jumlah pendapatan tahunan negara itu.

Walaupun tahu Haiti tidak mampu, raja Perancis yang baru menghantar 12 kapal perang pada 1838 untuk memaksa pemerintah Haiti membayar hutang itu. Mereka juga memaksa Haiti meminjam sebanyak 30 juta franc dari bank Perancis untuk membuat dua pembayaran awal.

Rakyat Haiti yang baru sahaja bangkit dari penjajahan terpaksa menderita akibat "rompakan" Perancis itu. Boyer mengenakan cukai kejam yang tinggi untuk membayar hutang mereka.

Ketika mendiang Henry Christophe berkuasa di utara, dia sibuk mengembangkan sistem sekolah kebangsaan. Di bawah pimpinan Boyer dan semua presiden berikutnya, projek seperti itu terpaksa ditangguhkan.

Bukan sahaja pendidikan tetapi penjagaan kesihatan awam dan pembangunan negara juga terpaksa dikorbankan.

Mengikut penilaian kontemporari, ia menunjukkan bahawa semua hutang Haiti termasuk faedah bank habis dibayar pada tahun 1947. Malah, mereka terpaksa membayar dua kali ganda daripada nilai sebenar (dianggarkan bersamaan RM 89 bilion pada hari ini). Haiti telah membayar "hutang" mereka kepada Perancis selama 122 tahun.

Menyedari betapa seriusnya skandal ini, ahli ekonomi Perancis, Thomas Piketty mengakui bahawa Perancis harus membayar balik sekurang-kurangnya USD 28 bilion kepada Haiti sebagai ganti rugi yang dialami mereka.

Walaupun ramai presiden Perancis pada abad ke-21 bersetuju bahawa mereka perlu membayar ganti rugi kepada Haiti tetapi ramai yang berdolak-dalih dan menangguhkan perkara itu sehingga hari ini.


Zone of Death - Kawasan Bebas Untuk Buat Jenayah di Amerika Syarikat

Melakukan perbuatan jenayah merupakan satu kesalahan undang-undang di majoriti negara.

Walaupun demikian ada ketikanya dalam situasi tertentu, undang-undang sesebuah negara gagal untuk berfungsi disebabkan masalah seperti perang, berhadapan rampasan kuasa atau pelbagai masalah sosial yang mengakibatkan tiada badan dibentuk mampu menanganinya. Itu pun dalam keadaan sangat ekstrim.

Adakah anda percaya jika kami katakan di Amerika Syarikat wujud satu kawasan yang dinamakan Zone of Death, setakat ini dipercayai 'terkeluar' daripada sistem undang-undang negara itu atas beberapa faktor?

Sebuah kawasan seluas 129.5 km persegi yang terletak dalam Yellowstone National Park, Idaho terkenal sebagai sebuah kawasan yang duduk di luar lingkungan undang-undang Amerika Syarikat.

Diistilah juga sebagai 'Kawasan Ruang Lompong' (Loophole Land) oleh penduduk setempat, banyak pihak percaya sebarang jenayah yang berlaku di seluruh kawasan tersebut tidak boleh dibicarakan di mahkamah atas masalah teknikal.

Zone of Death merupakan kawasan kosong tidak berpenghuni tetap, terletak agak terpencil serta tiada laluan akses keluar masuk.

Punca utama kawasan itu tidak tertakluk dalam lingkungan undang-undang Amerika Syarikat, adalah disebabkan oleh sejarah pembukaan kawasan taman negara itu serta kaedah penubuhan 3 buah negeri di dalamnya.

Yellowstone National Park dibuka pada tahun 1872 sebelum kemasukan rasmi tiga buah negeri iaitu Montana, Wyoming dan Idaho ke gabungan negeri-negeri di Amerika Syarikat berjaya dibuat pada tahun 1889 dan 1890.

Ketika perjanjian penggabungan ini dicapai, ketiga-tiga negeri bersetuju untuk melepaskan kuasa undang-undang negeri yang terpakai di Yellowstone, menggazetkan taman negara itu di bawah bidang kuasa mahkamah undang-undang persekutuan ekoran statusnya sebagai sebuah kawasan perlindungan.

Persetujuan yang dicapai membolehkan pembahagian dilakukan. 93% daripada keseluruhan taman negara itu diberikan kepada kerajaan tempatan Wyoming, 3% lagi kepada Montana dan selebihnya kepada Idaho.

Semasa pembentukan jajahan undang-undang persekutuan di kawasan tersebut, kongres Amerika Syarikat malangnya hanya menamakan Mahkamah Tinggi Wyoming dalam gazet undang-undang.

Ini bermakna, sekiranya ada jenayah dilakukan di mana-mana bahagian Yellowstone National Park - tertuduh hanya layak untuk dibicarakan di Wyoming.

Jika jenayah berlaku di kawasan taman negara bahagian Idaho dan Montana sekalipun, hanya mahkamah Wyoming layak membicarakan kes itu. Jelas kan?

Penggunaan sistem mahkamah berasaskan juri masih diamalkan di semua perbicaraan mahkamah Amerika Syarikat sehingga kini.

Menurut pindaan keenam artikel kedua seksyen 3 perlembagaan Amerika Syarikat; semua juri yang akan bertindak menilai perbicaraan perlu memenuhi syarat menetap di kawasan dimana jenayah tersebut dilakukan.

Orang luar kawasan dianggap tidak layak menjadi juri mahkamah. Masih ingat bagaimana Yellowstone National Park dibahagikan kepada 3 tadi?

Walaupun mempunyai keluasan terbesar, bahagian Yellowstone di bawah Wyoming hanya mempunyai sekitar 241 orang penduduk tetap. Di bahagian Montana pula terdapat lebih kurang 1,270 orang penduduk berstatus pemastautin.

Tidak ada seorang pun berdaftar sebagai penduduk tetap di kawasan seluas 129 km persegi itu, menyebabkan wujudnya situasi di mana mustahil lantikan juri boleh dibuat berdasarkan kepada undang-undang sedia ada, sekiranya suspek jenayah meminta dibicarakan menggunakan sistem juri.

Dalam sistem undang-undang Amerika Syarikat, semua tertuduh layak untuk meminta dibicarakan di hadapan juri. Pilihan ini menjadi salah satu hak kewarganegaraan yang termaktub dalam perlembagaan mereka.

Bagaimana mahkamah akan mampu menyediakan juri sekiranya perbicaraan menerusi sistem juri diminta suspek dalam kawasan yang populasinya jelas kosong?

Lebih menyulitkan - mahkamah tidak ada hak untuk menolak permintaan tertuduh sekiranya permintaan itu dibuat tertuduh sebelum perbicaraan dimulakan.

Pendedahan berkenaan kawasan 'bebas jenayah' ini dibuat seorang peguam dan profesor undang-undang bernama Brian Kalt menerusi tesis tulisannya, diterbitkan dalam tahun 2006.

Menerusi tulisannya, beliau memperdebatkan klausa pembentukan juri yang terpakai sehingga terlepas pandang keanehan Zone of Death, yang nyata duduk di luar skop undang-undang negara.

Klausa yang dikenali sebagai Klausa Vicinage diguna bagi menentukan cara lantikan juri, didakwa mempunyai banyak kelemahan yang mampu mengakibatkan penjenayah gagal disabitkan kesalahan atau lebih teruk tidak dapat dihadapkan ke mahkamah, hanya disebabkan masalah teknikaliti yang bodoh.

Antaranya, mahkamah boleh mendakwa suspek sekiranya suspek berjaya dibuktikan telah merancang untuk melakukan jenayah ketika berada di luar kawasan taman negara bahagian Idaho.

Kongres Amerika Syarikat juga boleh melukis semula garis sempadan negeri agar beberapa buah kawasan penempatan dapat diletakkan di bawah jajahan Idaho, namun Kalt merasakan opsyen itu berkemungkinan besar akan dibantah penduduk  yang enggan bertukar negeri.

Cara paling senang untuk dibuat tanpa bantahan tetapi paling sukar untuk dicapai adalah dengan memujuk kumpulan penduduk agar berpindah ke kawasan tersebut, bagi memulakan penempatan baru.

Kongres Amerika Syarikat selepas 15 tahun tesis tersebut diterbitkan, masih belum melakukan sebarang langkah penambahbaikan bagi menyelesaikan dilema kawasan tersebut.

Usaha menggesa penggubal undang-undang Amerika Syarikat khasnya di Wyoming dan Idaho berdepan jalan buntu disebabkan oleh masalah birokrasi melampau. Bagi Kalt, selagi mana lubang pendakwaan undang-undang ini tidak ditutup - risiko seseorang akan memilih melakukan jenayah berat di situ untuk melepaskan diri masih wujud.

Nasib baiklah belum pernah kejadian jenayah berlaku di kawasan tersebut, kecuali satu insiden di mana seorang pemburu menembak haiwan yang dilindungi di kawasan Zone of Death. Malangnya - pemburu tersebut memilih untuk mengaku salah terlebih dahulu serta menerima tawaran hukuman lebih ringan, tidak mencabar dakwaan mahkamah. Kenapa?

Kes ini unik kerana dalam pendakwaan tersebut mahkamah membenarkan hukuman diringankan menerusi rayuan, dengan syarat suspek tidak menggunapakai kelompongan yang wujud untuk meminta diadili menggunakan sistem juri.

Selepas bersetuju dengan syarat itu, tertuduh hanya menerima hukuman penjara 4 tahun, berbanding hukuman asal 7 tahun.

Sehingga kini Zone of Death masih dibiarkan terkeluar daripada sistem kehakiman undang-undang Amerika Syarikat, kosong tanpa penghuni. Secara teknikalnya, semua warga Amerika Syarikat bebas melakukan apa saja di sana walaupun jenayah berat.

Ini kerana besar kemungkinan dia boleh terlepas daripada dibicarakan atau paling teruk pun, mahkamah pula yang akan menawarkan penyelesaian agar hukuman diringankan.


Kenapa Orang Tua Mudah Jadi Penyebar Berita Palsu Di Media Sosial

Sekiranya anda menggunakan WhatsApp atau media sosial lain dan menyertai banyak "group" yang disertai oleh pengguna yang lebih berumur seperti group keluarga, tempat kerja mahupun komuniti setempat, adakah anda perasan bahawa mereka yang sudah berumur atau berusia lebih cenderung untuk berkongsi berita palsu?

Bertenang, ini bukanlah tuduhan kepada semua pengguna media sosial yang lebih berumur sebaliknya merujuk kepada "kebanyakan" daripada mereka. Menariknya, ada kajian yang dilakukan dan terdapat penjelasan daripada aspek sains mengapa perkara seperti ini terjadi.

Kita sedia maklum, musim pilihan raya merupakan musim di mana berita palsu paling mudah tersebar. Malah, penyebaran berita palsu juga merupakan satu strategi oleh sesebuah parti politik untuk memburuk-burukkan pihak lawan dan usaha untuk mengubah persepsi masyarakat terhadap sesuatu isu.

Satu ketika dahulu kami pernah bongkarkan industri berita palsu di Macedonia yang memainkan peranan penting sewaktu musim pilihan raya di Amerika Syarikat pada tahun 2016. Malah, industri ini dikatakan menjana jutaan dollar setiap bulan!

Selain pendedahan mengenai industri penghasilan berita palsu sewaktu musim pilihan raya Amerika Syarikat itu, terdapat satu lagi kajian menarik berkaitan penyebaran berita palsu yang dibuat ketika itu. Siapakah yang paling banyak berkongsi berita palsu ini?

Menurut satu kajian yang dijalankan pada ketika itu, mereka yang berumur 65 tahun dan ke atas adalah golongan yang paling banyak berkongsi berita palsu. Kajian tersebut menyimpulkan bahawa salah satu sebab utama penyebaran berita palsu ini adalah faktor umur mereka itu sendiri.

Penemuan ini disokong oleh data demografi - individu yang berusian lebih daripada 65 tahun (yang didedahkan dengan internet ketika mereka sudah lanjut usia) berkongsi lebih dua kali ganda lebih banyak artikel berita palsu daripada individu  yang berada dalam kumpulan usia tertua kedua.

Pada musim pilihan raya AS tahun 2016 dahulu, ciapan Twitter orang dewasa yang lebih tua didapati mengandungi paling banyak berita palsu berbanding dengan kumpulan umur yang lain. Mungkin kenyataan dan fakta ini dilihat sebagai sesuatu yang tidak merbahaya, namun golongan inilah sebenarnya yang mempunyai peratusan tinggi undi dalam pilihan raya tersebut.

Malah, ketika pandemik COVID-19 yang sedang melanda kini antara cabaran utama adalah penyebaran berita-berita palsu mengenai COVID-19 ini sehingga wujudnya terma "covidiot". Penyebaran berita palsu ini mengakibatkan lebih ramai individu yang menganggap COVID-19 ini sedar demam dan selsema biasa. Malah, salah faham mengenai pemberian vaksin juga timbul daripada penyebaran maklumat salah mengenai vaksin yang didalangi oleh golongan anti-vaksin.

Penyelidikan tersebut menunjukkan bahawa penurunan kognitif umum (general cognitive) boleh mempengaruhi tingkah laku dalam talian orang dewasa yang lebih tua. Contohnya, apabila mereka membaca berita dalam talian, walaupun ia dikenal pasti sebagai berita palsu, mereka mungkin lebih senang mengingati kisah itu sehingga lama kelamaan mula menganggapnya berita benar.

Ini dapat dijelaskan dengan 'kesan pengulangan’ (repetitive effect) di mana memori untuk konteks (berita palsu) mungkin dilupakan, tetapi memori subjektif (kekerapan membaca berita palsu) yang dilihat banyak kali di media sosial menyebabkan berita tersebut mudah diingati sehingga lama-kelamaan mereka menganggapnya berita benar.

Ini dapat menjelaskan bagaimana berita di Facebook atau Twitter, yang muncul beberapa kali dalam paparan pengguna lebih cenderung untuk dikongsi oleh orang dewasa yang lebih tua. Walau bagaimanapun, teori ini sahaja tidak dapat menjelaskan mengapa orang dewasa yang lebih tua gemar berkongsi berita palsu.

Penjelasan lain yang boleh menerangkan sebab terjadinya tingkah laku ini adalah 'literasi digital', iaitu kemampuan seseorang menggunakan teknologi dengan berkesan. Dipercayai bahawa kekurangan literasi digital boleh menjadi faktor utama dalam perkongsian berita palsu oleh orang dewasa yang lebih tua.

Bukti untuk ini dapat dilihat pada bagaimana orang dewasa yang lebih tua melaporkan kurang kesediaan untuk berkongsi berita palsu daripada orang dewasa yang lebih muda di dalam kehidupan realiti, namun akhirnya mereka tetap berkongsi berita palsu tersebut ketika dalam talian. Dalam kata lain, mereka tidak dapat mengesan sama ada berita itu palsu atau benar.

Perkongsian berita palsu dalam talian ini secara langsung bertentangan dengan niat orang dewasa yang lebih tua ini dan oleh itu, dapat dijelaskan oleh kurangnya literasi digital mereka yang menyebabkan mereka sukar untuk mengesan dan membezakan sama ada sesuatu berita itu palsu atau benar.

Daripada menyalahkan tingkah laku dalam talian orang dewasa yang lebih tua mengenai penurunan kognitif mereka, kita dapat mengambil pandangan yang membina di mana pendidikan boleh menjadi penyelesaian kepada masalah ini.

Setakat ini, kita hanya memfokuskan untuk memberikan pendedahan teknologi terhadap orang dewasa yang berumur ini semata-mata, tetapi kita tidak mengajar mereka bagaimana untuk menggunakan teknologi dengan betul.

Sebagai generasi muda, kita mesti memastikan pengguna yang lebih tua mempunyai literasi digital yang diperlukan agar mereka tahu menggunakan teknologi dengan betul. Sebagai contoh, kita boleh mengajar mereka bagaimana mendapatkan sumber yang sahih untuk maklumat tertentu, bagaimana mengesan berita palsu dan seumpamanya.


Kulat Hitam : Penyakit Misteri Yang Menyerang Pesakit Covid-19 di India

Dalam kekalutan masyarakat di negara India menghadapi serangan Covid-19 yang masih belum berjaya dikawal, beberapa kes aneh mula dilaporkan berlaku di kalangan pesakit Covid yang dijangkiti.

Sejenis penyakit yang jarang berlaku dinamakan sebagai mucormycosis mula ditemui pada pesakit, sehinggakan orang tempatan mula melabelkannya sebagai 'kulat hitam' ekoran simptom yang kelihatan pada pesakit.

Komplikasi yang timbul daripada serangan kulat hitam, menjadi beban tambahan kepada pasukan petugas India yang pada ketika ini sudah berada dalam keadaan yang sangat genting.

Mucormycosis di kalangan pesakit Covid-19 mula dilaporkan di India sekitar pertengahan tahun 2020 namun bilangan kesnya pada ketika itu tidaklah membimbangkan.

India merupakan negara yang sangat terdedah dengan risiko jangkitan kulat hitam ini, kerana kajian-kajian lalu telah menunjukkan penduduk India mempunyai tahap risiko 70 kali lebih tinggi berbanding purata negara-negara lain.

Majoriti kes kulat hitam yang berlaku di India, berlaku disebabkan oleh jangkitan tahap kedua kepada pesakit. Kadar kematian seorang pesakit dilaporkan akan meningkat sekiranya dia dijangkiti mucormycosis, yang meninggikan peratusannya daripada 31% kepada 51% di India.

Selain India, kes-kes jangkitan serupa turut sama di temui dibeberapa buah negara lain. Antara negara yang turut terkesan adalah Pakistan dan Itali namun disebabkan jumlah pesakit yang rendah, kajian terhadap jangkitan ini kepada pesakit Covid masih belum benar-benar mampan.

Apa yang kita tahu wujud satu persamaan yang ketara di antara kebanyakan pesakit Covid-19 yang dijangkiti mucormycosis; mereka kebiasaannya adalah pesakit kencing manis atau diabetis khasnya pesakit yang telah lama menderita penyakit itu.

Mucormycosis berlaku pada seseorang, disebabkan oleh jangkitan kulat yang dikenali sebagai mucorales; biasanya ditemui pada bahan-bahan organik yang sedang menjalani proses pereputan yang dinamakan sebagai kulat saprohytik, lebih dikenali sebagai kulat, cendawan dan yis dalam bahasa kebanyakan.

Jangkitannya berisiko tinggi khasnya kepada pesakit yang sedang mengalami sakit kritikal, disebabkan oleh daya tahan badan yang lemah menyebabkan tubuh kita tidak lagi mampu melawan patogen-patogen ini yang datang dari alam persekitaran.

Dalam kadar rendah, pesakit mucormycosis mampu dirawat dengan ubat anti kulat namun sekiranya kadar jangkitan sudah jadi terlalu tinggi, pembedahan perlu dilakukan bagi menghentikan jangkitan.

Seorang pesakit akan mula menampakkan simptom kemerah-merahan di bahagian mata dan hidung yang sakit, beserta demam panas, sakit kepala, batuk-batuk, kesukaran bernafas dan muntah berdarah. Pada kadar jangkitan lebih lama, kawasan yang pada awalnya kemerah-merahan akan bertukar menjadi hitam jika tidak dirawat.

Bagi pesakit mucormycosis yang kritikal, mereka boleh kehilangan fungsi rahang yang sempurna mengakibatkan mereka sukar untuk mengunyah. Seandainya jangkitan teruk berlaku pada mata, pesakit boleh kehilangan penglihatan.

Setakat artikel ini ditulis, lebih 7,200 kes telah direkodkan melibatkan pesakit mucormycosis. Lebih malang kadar kematian yang dicatatkan mencapai 50% apabila jangkitan hadir ke tahap itu.

Apa yang membimbangkan, spora kulat yang menjangkiti pesakit mampu tersebar melalui udara dan boleh masuk melalui saluran pernafasan, mulut atau lubang mata. Nasib baiklah spora penyebab mucormycosis tidak merebak melalui sentuhan manusia ke manusia.

Lima buah negeri di India iaitu Tamil Nadu, Odisha, Gujarat, Rajasthan dan Telangana telahpun mengisytiharkan epidemik mucormycosis sedang menular di kalangan pesakit Covid-19.

Ekoran daripada risiko jangkitan yang mudah berlaku, beberapa hospital di India sudah mula mewujudkan wad khas berasingan bagi menempatkan individu yang dijangkiti kulat hitam.

Setakat ini, banyak penyelidik berpendapat masalah jangkitan kulat hitam ini merebak berpunca daripada mesin ventilator alat bantuan pernafasan serta peralatan hospital yang tercemar, gagal disanitasi dengan baik.

Pendapat itu bagaimanapun dibantah beberapa pihak yang berbeza pendapat, mendakwa situasi hospital di India tetap sama sejak tahun lepas di mana kadar sanitasinya sudah sedia teruk disebabkan oleh keperluan untuk menguruskan pandemik yang menggila.

Setakat ini belum dapat disahihkan punca sebenarnya tetapi jelas India sangat-sangat kritikal kedudukannya.

Black fungus in Covid-19 patients: What is mucormycosis, its symptoms and treatment?


Mengapakah Minyak Diesel Hanya Digunakan Pada Kenderaan Besar Sahaja?

Setiap kali ke stesyen minyak, anda pastinya perasan bahawa hanya kenderaan-kenderaan besar seperti van, lori, bas dan yang seumpanya sahaja yang akan mengisi minyak diesel. Bagi kereta, motorsikal dan kenderaan kecil lain, kesemuanya menggunakan minyak petrol.

Pernahkah anda tertanya-tanya, mengapakah hanya kenderaan-kenderaan besar sahaja yang menggunakana minyak diesel? Mengapa tiada kenderaan kecil menggunakan diesel?

Kami cuba mencari jawapan terhadap persoalan yang nampak mudah tetapi sukar dijawab ini dan kali ini pihak Iluminasi ingin berkongsi dengan para pembaca kami secara ringkas jawapan terhadap persoalan di atas.

Diesel dan petrol kedua-duanya merupakan produk sampingan daripada penapisan minyak mentah, tetapi kedua-duanya mempunyai ciri pembakaran yang agak berbeza. Perbezaan inilah yang menyebabkan dalam sesetengah keadaan diesel lebih menjadi pilihan berbanding petrol.

Diesel lebih kondusif untuk kenderaan yang lebih berat dan memahami fizik pembakaran antara kedua bahan bakar akan membantu menjelaskan mengapa diesel menjadi pilihan untuk kenderaan berat.

Diesel dinyalakan oleh pemampatan, berbeza daripada "percikan api" pada mesin yang menggunakan petrol. Nisbah mampatan yang lebih tinggi memastikan kecekapan terma yang lebih tinggi dan pembakaran bahan api yang lengkap.

Kenderaan besar biasanya banyak melakukan perjalanan jarak jauh beratus-ratus kilometer dan oleh itu, memerlukan bahan api yang tahan lebih lama agar mereka tidak perlu kerap berhenti untuk mengisi minyak. Ciri ini memudahkan kenderaan diesel kerana mereka sering melintasi kawasan di mana bahan bakar mungkin tidak mudah didapati.

Menggerakkan beban yang berat badan menggunakan banyak tenaga. Pembakaran diesel yang perlahan memastikan bahawa tenaga ini tersedia sebagai tork pada kenderaan, walaupun pada kelajuan rendah.

Ini menjadikan bahan bakar diesel kondusif untuk kenderaan besar yang membawa beban berat dan melalui keadaan jalan yang ada kalanya mencabar.

Walaupun mempunyai nilai kalori yang setara dengan petrol, diesel lebih padat tenaga, yang bermaksud ianya menghasilkan lebih banyak tork.

Enjin diesel direka untuk memanfaatkan tiga ciri di atas. Enjin tersebut direka untuk mempunyai bore dan stroke yang lebih panjang dan sering dibantu oleh pengecasan turbo untuk memaksimumkan tork yang tersedia pada kenderaan.

Jadi, mengapa kenderaan yang lebih kecil tidak dapat memanfaatkan kelebihan-kelebihan yang terdapat pada minyak diesel ini?

Berdasarkan hujah di atas, sudah jelas bahawa diesel adalah bahan bakar yang mempunyai beberapa kelebihan berbanding petrol. Walau bagaimanapun, enjin diesel juga mempunyai beberapa kelemahan yang menjadikannya tidak sesuai untuk digunakan pada kereta yang lebih kecil.

Oleh kerana nisbah mampatan yang lebih tinggi, enjin diesel menghasilkan bunyi dan getaran yang lebih kasar dan keras. Walaupun ini tidak memberi kesan yang signifikan pada kenderaan berat, kerana magnitufnya yang besar, ia boleh menjadi risiko atau bahaya untuk kenderaan yang lebih kecil.

Namun, banyak pengeluar kenderaan telah menghasilkan enjin diesel mereka untuk digunakan pada kereta yang lebih kecil. Kenderaan seperti jip, SUV, pacuan empat roda dan seumpamanya mempunyai enjin yang direkabentuk khas untuk menggunakan diesel. Disebabkan itu, enjinnya lebih mahal dan tidak ekonomikal untuk kenderaan kecil lain.

Mesin yang mengalami getaran tinggi lebih cepat mengalami "wear and tear" dan boleh gagal sebelum waktunya. Kegagalan ini juga dikenali sebagai 'keletihan'. Untuk enjin diesel, komponennya mesti direkabentuk untuk menahan tahap bunyi dan getaran yang lebih tinggi.

Ini meningkatkan kos penyelenggaraan dengan ketara. Perlu diingat bahawa walaupun enjin diesel memerlukan penyelenggaraan lebih jarang, sebarang kelebiht yang diperoleh ini diimbangi oleh kos yang tinggi untuk keperluan penyelenggaraan kenderaan diesel.

Ini menjadikan enjin diesel kurang popular di kalangan pemilik kereta kecil yang objektif penggunaan kenderaan adalah pengangkutan yang ekonomik.

Walaupun mempunyai kecekapan yang lebih besar dibandingkan dengan mesin petrol, enjin diesel mengeluarkan nitrogen oksida (NOx) berbahaya yang terkenal sebagai penyebab kegagalan pernafasan. Tidak seperti enjin petrol yang dapat meneutralkan gas ini dalam sistem ekzos, enjin diesel tidak mempunyai sistem yang berkesan untuk masalah ini.

Enjin diesel yang lebih lama dikaitkan dengan pembuangan gas NOx yang lebih besar di atmosfera. Berikutan masalah ini, banyak kerajaan telah mengambil langkah untuk melarang kenderaan diesel yang berusia lebih dari 10 tahun. Denda dan cukai yang berkaitan dengan pelepasan asap ini turut menyebabkan enjin diesel tidak popular untuk penggunaannya pada kereta kecil.

Untuk mudah memahami persoalan utama artikel ini, kita boleh melihat bahawa enjin diesel dibangunkan untuk kekuatan manakala mesin petrol dibangunkan untuk mendapatkan kelajuan dan kecepatan kenderaan. Bergantung pada keperluan kenderaan tersebut, enjin terbaik akan dipasang.